Жиззахда ички ишлар ходимлари эҳтиёжмандларга кўмак кўрсатмоқда » Жиззах шаҳар ҳокимлиги расмий ахборот портали\nРасмий ахборот портали » Янгиликлар » Жиззахда ички ишлар ходимлари эҳтиёжмандларга кўмак кўрсатмоқда\nПандемия даврда кўмакка муҳтож фуқароларга ёрдам қўлини чўзиш инсоний фазилат. Қувонарлиси, ички ишлар ходимлари шундай пайтда эл-юрт билан ҳамнафас эканликларини муносиб ифода этишяпти.\nЖиззах шаҳар, Дўстлик маҳалла фуқаролар йиғинида 23 та хонадон вакиллари маҳалла фуқаролар йиғини томонидан эҳтиёжманд оилалар рўйхатига киритилган. Кўмакка муҳтожлар орасида Машҳура Исломқулова ҳам бор бўлиб, 3 нафар фарзандларига ёлғиз ўзи ғамхўрлик қилиб келмоқда.\nПандемия даврида ушбу оилага Жиззах шаҳар ички ишлар органлари фаолиятини мувофиқлаштириш бошқармси 4-сонли ички ишлар бўлими ходимлари томонидан меҳр ва саҳоват кўрсатилди.\nХудди шундай, Иттифоқ маҳалласида истиқомат қилувчи Матлуба Абдукаримова 3 нафар фарзандлари билан узоқ йиллардан буён ижарада яшаб келади. Соҳа ходимлари мазкур хонадонга ҳам ташриф буюриб, уларнинг ҳолидан хабар олишди ҳамда хонадон эгасига зарур бўлган озиқ-овқат маҳсулотлари берилди.\nУмуман олганда, ушбу кунда соҳа вакиллари 20 дан ортиқ кам таъминланган хонадонларга ташриф буйиришди ва ҳар бирига 350 минг сўмлик озиқ-овқат маҳсулотлари улашилди. Маълумот ўринида айтиш керакки, ички ишлар органлари ходимлари бу каби тадбирларини иш хақлари ҳисобидан амалга ошириб келишмоқда.\nХуллас, соҳа вақиллари томонидан аҳолини ижтимоий қўллаб-қувватлашга қаратилган мурувват ёрдамлари давом эттирилади. Ушбу жараёнларда асосий эътибор ногиронлар, боқувчини йўқотганлар, ёлғиз кексаларга қаратилган.\nЖиззахда эпидемияга қарши профилактик тадбирлар ўтказилмоқда


23:10 / 04.01.2018\nЎзбекистон Республикаси Соғлиқни сақлаш вазирлиги, Олий ва ўрта махсус таълим вазирлиги ҳамда «AKFA MEDLINE» МЧЖ таклифига асосан Ўзбекистонда Корея Республикасининг етакчи олий тиббий таълим муассасаларидан бирининг фаолияти ташкил этилади. Бу ҳақда Ўзбекистон Республикаси президентининг «Хусусий тиббиёт ташкилотларини янада ривожлантириш бўйича қўшимча шарт-шароитларни яратиш тўғрисида»ги қарорида маълумот берилган.\nМаълум қилинишича, Корея Республикасининг илғор клиникалари ва тиббиёт марказларининг диагностика, даволаш, сервис ва менежемент масалалари бўйича тиббий хизмат кўрсатиш тажрибасини ўрганиш ва Ўзбекистонда тиббиётга жорий этиш учун улар билан ҳамкорлик йўлга қўйилиши режалаштирилмоқда.\nБундан ташқари, Корея Республикасининг тиббиёт марказлари ва олий таълим муассасалари билан ҳамкорликда «AKFA MEDLINE» МЧЖ хусусий клиникаси негизида тиббиёт муассасаларини ривожлантириш ва маҳаллий тиббиёт кадрлари малакасини ошириш Марказини ташкил этиш кутилмоқда.\nШунингдек, «AKFA MEDLINE» МЧЖнинг ҳудудий филиалларини ташкил этиш бўйича таклиф ҳам Шавкат Мирзиёев томонида маъқулланган. Ушбу таклифларни амалга ошириш бўйича дастур лойиҳаси тасдиқланиши учун 2018 йил январь ойида Вазирлар Маҳкамасига киритилиши белгиланган.\nҚарорда таъкидланишича, ҳар бир ҳудуд учун 1 миллион АҚШ доллари миқдорда ресурслар ҳажмини назарда тутган ҳолда, «Асака» АТБ қошидаги нодавлат тиббиёт муассасаларини ривожлантириш жамғармасининг 14 миллион АҚШ доллари миқдордаги маблағлари шакллантирилади.


27 феврал 2021, Тошкент вақти: 12:49\nТўлқин 9 апрель куни бўлиб ўтган брифингда Ўзбекистон Бош прокурори Рашид Қодиров мамлакатда яқинда амалга оширилган террорчилик ҳаракатларида хавфли диний-экстремистик тоифага киритиш мумкин бўлган гуруҳ – жамоатларнинг алоқаси борлигини билдирди.\nР.Қодиров бу жамоатларнинг 2000 йилдан то шу кунгача Тошкент ва Бухоро вилоятларида фаолият олиб боргани тергов вақтида маълум бўлганини билдирди.\nБош прокурорнинг таъкидлашича:\n“Терговлар чоғида қўлга киритилган маълумотларга кўра, жамоатларнинг террактлар чоғида ўзини ўзи қурбон қилишга қаратилган диний дунёқараши ва мақсадлари негизида “Ҳизб ут-таҳрир”нинг “Туркистон исломий ҳаракати” ҳамда бошқа исломий экстремистик оқимларга хос радикализм элементлари билан тўйинтирилган ғоялари ётади”.\nР.Қодиров жамоатларга таъриф бериб, улар “Ҳизб ут-таҳрир”нинг дастлабки бўғини эканини айтиб ўтди. Унинг сўзларига қараганда, бу бўғинда ёшларга дастлаб анъанавий диний таълим берилади. Сўнг эса улар радикал экстремизм ғояларига ўтиш йўли билан жиддий мафкуравий тайёргарликка тортилади. Айни пайтда, қўлга олинганларнинг кўрсатмаларига кўра, руҳий таъсир кўрсатиш усулларидан фойдаланган ҳолда уларнинг онггига жиҳодни амалга ошириш зарурияти сингдирилади.\nХўш, Бош прокурор айтиб ўтганидек, 2000 йилдан террорчилик ҳаракатларини содир этишга тайёргарлик бошлаган мазкур жамоатлар “Ҳизб ут-таҳрир”нинг таркибий қисмими ёки алоҳида ташкилотми?\n“Ҳизб ут-таҳрир” аъзоси Райҳон Азимованинг таъкидлашича, “жамоат” деб аталадиган ташкилот йўқ.\nУ жамоатларга таъриф бериб, шундай деди:\n“Биринчи бўғин - жамоатда ҳар бир ўқитувчида бешта дорис бўлади. Жамоатлар бу нарсага (портлатишларга) қодир эмас. Чунки дорислар Аллоҳнинг йўлини энди ўрганаётганлардир. Уларга йўл тушунтирилаётганда Аллоҳ динининг нақадар гўзаллиги, бу дин фақат яхшиликка чақириши уқтирилади”.\nР.Азимованинг таъкидлашича, мамлакатда содир этилган террорчилик ҳаракатларида нафақат жамоатларнинг, балки “Ҳизб ут-таҳрир”нинг ҳам умуман алоқаси йўқ.\n“Чунки ҳизбчилар жангари гуруҳ эмас. Уни моддий ва қурол жиҳатдан таъминлайдиган манба ҳам йўқ. Ҳатто аёллар қамоқхоналарга (яқинларини кўришга) боришга қийналганда ҳам ҳеч қандай ёрдам берилмаган. Ҳизбчилар холис, ўз ақли билан Аллоҳни идрок қилган аҳли суннанинг бир тоифасидир”, деди А.Азимова.\nИнсон ҳуқуқлари ҳимоячиси Суръат Икомов ҳам ҳизбчилар куч ишлатишга қарши эканини, бу қоидалар уларнинг уставида ёзиб қўйилганини таъкидлади.\nБош прокурор Р.Қодиров билдиришича, мазкур террорчилик ҳаракати ортида ким тургани масаласи синчиклаб ўрганилмоқда ва бу хусусдаги аниқ хулосани суд чиқариши мумкин.


Хамма янгиликлар / 16.09.2020\n11:54 21 Октябр 2020\nИюль ойи бошида рэп йўналишида ижод қилувчи америкалик қўшиқчи Канье Уэст АҚШ президенти пойгасида иштирок этиш ниятида эканини маълум қилган эди.\nУшбу рейс орқали олиб келинган барча фуқаролар автобусларда Тошкент вилоятидаги карантин зоналарига етказилди.\nТошкент вилояти бош имом-хатиби Хайруллоҳ Турматов 44 ёшида ҳаётдан кўз юмди. Ўлим сабаблари очиқланмаган.\nТаъкидланишича, мамлакатлар ўртасида авиақатновлар қайта тиклангани чегарани ер усти транспорти билан ёки пиёда кесиб ўтиш мумкинлигини англатмайди.\nСутка давомида 450 кишида коронавирус аниқланди, Ўзбекистонда коронавирус инфекцияси қайд этилганлар сони 49 015 нафарни ташкил қилмоқда.\nАввалроқ соғлиғи ҳолати туфайли лавозимини тарк этган Синдзо Абэнинг ўрнига Ёсихидэ Суга Япония бош вазири этиб сайланган эди.\nЯнги қонун чегаралар туфайли ажралиб қолган оилаларнинг ҳамда келажакда Россияда қолишни истайдиган фуқароларнинг ҳаётини енгиллаштиришга мўлжалланган - Мишустин.\n10:51 Шифокор қабулига онлайн ёзилиш имконияти пайдо бўлди


Автобусни трактор шатакка олган ҳолда кетяпти… Ҳаммани қизиқтирган ташвишли муаммо соқол муаммоси бўляпти. “Абдулла Ғариб продакшн”, рассом Элсевар, рассом Туз ва “Элтуз” янги сиёсий сатирик анимацион фильмлар туркумининг 11-қисмини тақдим этади.\nЧиптачи: Ҳурматли йўловчилар, кейинги бекат Такасоқол қишлоғи. Соқоли борлар шу бекатда тушиб қолиши мумкин.\nЧол: Мўйлови борларни ҳам тушуриб юборсак бўлмайдими?\nШўпир: Мўйлови борлар тушиб қолса, бу автобусни ким ҳайдайди? Шу мўйловим туфайли автобусни менга ишониб топширишган.\nХидирназар: Мана, мен ҳайдайман деяпман анчадан бери, лекин мўйловинг йўқ, российский праванг ҳам йўқ, деб рулга яқинлатмайсанлар! Золимлар!\nМулла: Мазлум бўл, илло золим бўмагин, деган. Чунки ҳисоб-китоб ўта оғир дейдилар. Майли, бизларнинг устимиздан кулсин, майли, масхара қилсин… Аллоҳ устимиздан кулмасин. Қолгани устимиздан сийиб юбормайдими.\n2-мулла: (оригинал овоз) Кундаларга бошимизни қўйганимизни ҳамма яхши билади. Бу миллат сабр билан, матонат билан бу кунларга етиб келди. Бу кунлар муборак бўлсин ҳаммамизга.\nЁдгор Садиевга ўхшаган бири: (оригинал овоз). Ёшларимизнинг кўпи соқол қўйган. Ҳалиям бир йигитдан сўрадим, ёшинг нечида десам, 18 да дейди. Мундай соқол қўйибди. Шайтон соқол дейди. Шайтонга ўхшайди. Аллоҳимни (кўксига уриб) мана бу ер билан ҳис қилиш керак, мана бу ер ишлаш керак, (соқолга ишора қилиб), бу эмас.\nҲофиз: Битта соқол буларга баҳона. Битта соқолни деб саҳнагаям қўймайди, концерт берганиям қўймайди. Юрибсизлар сабр қилиб. Нимага сабр қиласизлар? Нимага чидайсизлар?\nЧол: Эй яшанг, шоввоз! Сизнинг эҳтиросли гапингизни эшитиб жилаб жибардим (сохта йиғлайди).\nҚора кўзойнакли йигит: Автобуснинг текис юриши учун ним қилиш керак, ҳопиз ака?\nҲофиз: Бир бўлиш керак. Бир ёқадан бош чиқариш керак шу ватан учун. Бўлди-да, қачонгача юрамиз ўша онасини сикай ўриснинг кўчаларини супуриб? Ўзбек халқи, бир бўлинглар, илтимос сизлардан.\nШўпир: Ҳе маладес, сан автобусда тозалик бошлиғисан бугундан эътиборан.\nХоним сотувчиси: Менам шўпиримизга атаб бир шеър битгандим. Ўқиб берсам, Хоним сотувчилар уюшмасига бошлиқ қилиб қўясизми?\nШўпир: Аввал эшитайлик шеърингни.\nТошни кесар болтамиз,\nҚўлларда қурол билан,\nЮзларча тролл билан.\nЖангга отландик бизлар,\nШатакка олган трактор,\nБизга фақат мўйловдор\nШундай шўпир керакдир.\nШўпир: Ойнонай. Сен бугундан бошлаб Хоним сотувчилар уюшмасининг бошлиғисан.\nАвтобус тугмасини босади. Қўшиқ янграйди.\ndata-title="Автобус-11. Такасоқол" data-description="<!-- wp:paragraph --> <p>Автобусни трактор шатакка олган ҳолда кетяпти… Ҳаммани қизиқтирган ташвишли муаммо соқол муаммоси бўляпти. “Абдулла Ғариб продакшн”, рассом ..." data-image="https://eltuz.com/wp-content/uploads/2021/06/Snapshot8.jpg" data-url="https://eltuz.com/video/218172/" data-services="facebook,odnoklassniki,twitter,telegram" data-counter="ig">\n«Оила ва жамият» газетасида (05.04) «Нега топганимизда барака йўқ?» мақолани ўқиркан, журналист иддаосидаги турли парадоксларга дуч келдик. Мақола Ўзбекистондаги ...\n15 яшар бола милиция ходимини нобуд қилди\n25 май куни Тошкентда 15 яшар бола бошқарган Nexiaнинг милиция машинасига урилиши оқибатида бир ички ишлар ходимининг ҳалок бўлди. ...


Рамоснинг “ПСЖ”даги дебюти яна кечиктирилди - EFFECT.UZ\n. 19:12 | 13.10.2021\nЁзда эркин агент сифатида “Реал”дан парижликлар сафига қўшилган 35 ёшли футболчи 15 октябрь куни “Анжер”га қарши ўйинга қўшилиши кутилганди.\nИспаниялик “ПСЖ”нинг бугунги машғулотида қатнашмади. У, эҳтимол, 19 октябрь куни Чемпионлар Лигасида “Лейпциг”га қаршида ҳам ўйнамайди, деб Марcа нашри хабар бермоқда.\nРамос жароҳати туфайли ҳали ҳам янги клубда майдонга тушмади ва қачон дебют қилиши сўроқ остида қолмоқда.\nTeglar:"Анжер", PSJ, Real, Рамос\nDarknet’да букмeкeрлик компанияси фойдаланувчиларининг маълумотлари сотувга қўйилди


О. Аҳмедов: "Барчаси ортда қолди" » Lochinlar.UZ\nLochinlar.UZ » Интервью » О. Аҳмедов: "Барчаси ортда қолди"\nО. Аҳмедов: "Барчаси ортда қолди"\nКуни кеча Одил Аҳмедов томонидан берилган интервью жуда кўплаб шов-шувга сабаб бўлди. Ана шу интервьюдан бир кун ўтиб воқеалар қандай давом этганини билиш мақсадида СА ходими футболчи билан боғланди.\n"Ҳозирча ҳаммаси изига тушди. Бир томондан гапириб олганим яхши бўлди. Бўлмасам, шаҳар ҳудди бедарвозадек бўлиб қолганди. Мен гапирмасам, у гапирмаса, шундай давом этаверармиди", - дейди Одил Аҳмедов.\n- Очиқроқ айта оласизми, айнан ким ҳалақит қилаётганди?\n- Интервьюда у ҳақда оғиз очмадим, суҳбатдан кейин мухлислар кўп мурожаат қилишди. Якунда акам ўша киши билан менинг номимдан мухлислар олдида кўришиб олди. Барча қилаётган ишлари айтилди, бошланишига аксар мухлислар ҳам бизни нотўғри тушунаётган эди. Кеча барчасига барҳам берилди. Қолаверса, Хайрулла Хайитбойивичнинг шаҳсан ўзи бизни чалғитувчи тўсиқларни бартараф этиб беришга вада бердилар. Менимча энди биров ҳалақит қилмайди. Ҳар ҳолда шунга умид қиламиз. Шу ўринда академияни Наманганда сақлаб қолишга ҳаракат қилган вилоят футбол федерациясининг Вице-президенти Баҳром Холмирзаевга ҳам ўз миннатдорчилигимни билдираман.\n- Мўминжонов масаласичи?\n- Илҳом акага эътироз фақатгина ёшлар жамоасига қаратилмаётган эътибор борасида бўлди. Юқоридаги кишини номини айтмаганимни, кўпчилик қаршилик Мўминжонов томонидан бўлди деб ўйлади. Йўқ, у киши агар Намангандаги ёшларни асосий таркибга жалб қилса ҳаммамизга яхши бўлади. Ўринбосарлар таркибини жиддий ўргансин, селекцияда қатнашсин. Ўйинларни жонли кўрсин. Тайёрлов гуруҳи ўйинларига ташриф буюрсин ва ўринбосарлар сафига керакли ўйинчиларни тўлдиришда ёрдам берсин. У киши қилиши керак бўлган иш шундан иборат. Чунки мен болалар футболи билан шуғулланишни бошлар эканман, биздан чиқадиган болалар кейинчалик ўринбосарлар сафига бориб қўшилмаса, қиладиган меҳнатимизни самараси бўлмайди.\n- Водий чемпионлар лигаси бўладими?\n- Бу лойиҳа ҳар қандай ҳолатда ҳам амалга оширилади. Биз фақат Наманган футболини эмас, рақобат бўлиши учун водий футболига жон беришимиз керак. Фарғона ва Андижон вилоятларини кучайиши лойиҳада муҳим роль ўйнайди. Кейин мақсад фақат водий эмас, шу йўл орқали Ўзбекистон терма жамоасини ва ниҳоят Япония ҳамда Жанубий Корея каби бир текисда ўйнайдиган ҳолатга келтиришимиз. Бунга 10 йиллардан кўп вақт кетади. Лекин ишлаймиз.\n- Мухлислар билан учрашиш режангизда борми, улар кутишаяпти аслида нима истаётганлигингизни билишга?\n- Албатта. Ҳозир МТЖнинг ўйинлари ҳал қилувчи босқичга кирган. Шунинг учун сентябрь ойида Тошкентга келганимдан кейин вақт тиғиз бўлади. Бу ерда Хитой чемпионати. Шунинг учун ноябрь ойида мавсум тугаганидан кейин катта залда албатта кўришамиз.\nazizbek282 22 июль 2017 18:49\nБейда машраб еки илхом бир тийин вилоят хокими уч деса учади бу каршилик спорт кумита йоки уфф дан буган манимча хоким тепарокка чикиб илтимос киларлар\nUznamcity 22 июль 2017 18:43\nKim qarshilik qildikin unda Mashrabmikin?Shatta ochiq oydin atmaptide ushani otini belaa


Француз аёлларидан ёзда терини қандай парваришлаш борасида 3 та олтин қоида - Daryo\nУзум уз!, Гўзаллик\n09:32, 04.08.2020 27646\nЧиройда тенгсиз ҳисобланган француз аёллари тери парваришига алоҳида эътибор қаратади. Ҳар бир фаслда қонун-қоидаларга амал қилгани учун узоқ вақт давомида жозибадорликни сақлаб қолади. Яхшиси, улар олтин қоида деб билган оддийгина тавсияларни сиз ҳам ўзингизда синаб кўринг.\nМашҳур модель Синди Бруна ҳеч қачон уйни қуёш нуридан ҳимояланмасдан тарк этмаган ва бошқаларга ҳам «Буни одат қилинг», деб маслаҳат беради. Унинг ҳамкасби Луиза Фоллен эса ёз фаслининг бошида қуёшдан ҳимояловчи SPF50’ни қўлласа, охирига бориб SPF30’дан фойдаланишни афзал деб билади.\nСовуқ сувдан фойдаланинг\nНафақат уйқудан уйғонганда, балки чарчоқни ҳис этганда ҳам совуқ сув билан юзни ювиш инсонни анча тетиклаштиради. Сувнинг совуқлиги ҳисобига таранглашган юз терисида пардоз ҳам кўнгилдагидек чиқади. Сиз ҳам ушбу қоидага бор-йўғи бир дақиқа вақт ажратинг.\nНамлантирувчи воситаларни қўлланг\nҚуёш нури таъсирида одатда терининг сувсизланиши вужудга келади. Шунинг учун дарҳол намлантирувчи кремлардан қўллаш лозим. Француз аёллари Avene, Bioderma, la Roche-Posay бренди остида ишлаб чиқарилган намлантирувчи маҳсулотларни хуш кўради. Энг асосийси, ушбу воситаларни чиройли терининг калити, деб билади.\nМавзуга доир: Юз териси парвариши бўйича кўп учрайдиган нотўғри фикрлар\n08:30 Бугун 1602\n08:09 Бугун 1800\n07:50 Бугун 1881\n07:29 Бугун 6887\n11:23, 27.09.2020 138868\n22:40, 27.09.2020 106727\n23:44, 27.09.2020 104330\n19:13, 27.09.2020 102959


Малайзия бош вазири истеъфо берди | Azon.uz - Ахборот-таҳлилий портал\nМалайзия бош вазири истеъфо берди\n414 15:20 24.02.2020\nЯнги ҳукмрон коалиция тузиш бўйича музокаралар муваффақиятсизликка учраши ортидан Малайзия бош вазири Маҳатҳир Муҳаммад истеъфо берди.\nҲукумат тарқатган баёнотда айтилишича, 94 ёшли бош вазир истеъфо ҳақидаги аризасини мамлакат қиролига топширган.\nМаҳатҳир Муҳаммаднинг истеъфосидан сўнг ҳукмрон “Умид аляьнси” коалицияси тарқалади ва муддатидан аввал сайлов ўтказиш ҳақида қарор қабул қилинади. Ушбу коалиция 2017 йилда тузилган ва тўртта сиёсий партияни бирлаштирган эди.\nҲукуматни бош вазир ўринбосари Ван Азиза Ван Исмоли вақтинча бошқариб туради.\nЭслатиб ўтамиз, Маҳатҳир Муҳаммад 2018 йилнинг майида ўтказилган сайловдан сўнг бош вазир лавозимини эгаллаган эди.\nМалайзия бош вазир истеъфо Махсус ҳукумат\nМалайзия маликаси коронавирус пандемиясига қарши курашувчилар учун овқат тайёрламоқда\n601 08:30 31.03.2020\nМусулмон ва насроний олимлар Истанбулда нималарни муҳокама қилмоқда?\n987 18:40 11.03.2020\nМалайзиянинг янги бош вазири қасамёд қабул қилди\n342 15:00 02.03.2020\nИслом молияси ҳақида тушунчамиз йўқ\n822 09:00 26.02.2020\nМалайзияда “сунъий онг” жиноятни очиб берди\n1050 17:00 22.02.2020


Алдаб топилган миллионлар касри\n«Майли, қамайверинглар, жазосини олсин. Йиғлаб эшигимга келган одамларнинг кўз ёшини бошқа кўришни истамайман. Бу йўлдан қайтаришга қанча ҳаракат қилдим, фойдаси бўлмади. Қаманглар!»\nПанжара ортида ўтирган қизи ҳақида гапираётган онаизорнинг ҳолатини кўриб очиқ суд мажлисида иштирок этаётганларнинг кўзига ёш келди. Қариган чоғида ёлғиз қизининг қилмиши сабаб қадди эгилган аёл ҳали вояга етмаган невараларини бағрига босиб йиғлади. Нима бўлаётганини тушунмаётган уч гўдак дам бувисига, дам панжара ортида ўтирган онасига аланглайди.\nАслида Набира опа турмушидан ажраб, уч фарзанди билан уйига қайтиб келган қизини бу йўлдан қайтаришга жуда кўп уринди. Бироқ Нилуфар Носирова (исм-шарифлар ўзгартирилган)га ҳеч гап таъсир қилмади. У «иши»ни хориждан келтирилган аёллар кийимини уйида сотадиган аёлларни излаб топишдан бошлади. Улар билан савдолашарди, кийимларни насияга оларди. Пулнинг маълум қисмини бергач, яна кўпроқ буюм олар, уларни мижоз топиб пуллаб юборарди. Бироқ пулларни эгасига қайтармай, ўзлаштираверди. Текин келган пулларга ўрганган Нилуфар фирибгарликни ўзига касб қилиб олди. Маҳаллама-маҳалла юриб, ким уйида олди-сотди қилади, кимнинг сотиладиган буюми борлигини аниқлар, кейин ўша хонадонга борарди. У Назира Шукурованинг хонадонига келганида ҳам ўзини аёллар кийимини сотиб олиш учун келган харидор сифатида таништирди. Сўнг унинг кийим-кечакларини сотиб бераман деб, 17 миллион сўмлик буюмларини олиб кетади. Нилуфар осон келаётган пулларга шунчалик ружу қўйдики, кетма-кет алдов йўли билан қўлга киритилган буюмлар ортидан ўзлаштирилган пул юз миллиондан ошиб кетди. Нилуфар эса, нафс чирмовуқларига борган сари ўралашиб бораётганини сезмас, қилмиши бир кун, албатта, жазосиз қолмаслигини хаёлига ҳам келтирмасди. У алдов йўли билан тижоратчи аёллардан олган буюмларни пойтахтнинг турли бозорларида сотарди. Буюмларини қайтаришни сўраб қўнғироқ қилганларга ҳар сафар пулни, албатта, бераман, деб қуюқ ваъда қилар, бироқ уларни қайтаришни хаёлига ҳам келтирмасди. Гоҳида уларнинг қатъий талабларига жавобан дўқ-пўписа қилар, ҳуқуқни ҳимоя қилиш органлари бунга чора кўролмаслигини айтиб, жабрланувчиларни қўрқитарди.\nСудда кўрсатма берган жабрланувчилар ва гувоҳлар Нилуфар Носированинг бир неча марта судлангани, бироқ судлар чиқарган қарор ижро этилмагани ҳақида айтишди. Ҳақиқатдан ҳам, айбланувчи Жиноят ишлари бўйича Шайхонтоҳур туман суди, Жиноят ишлари бўйича Мирзо Улуғбек туман суди, Жиноят ишлари бўйича Сирдарё вилояти Гулистон шаҳар суди томонидан бир неча марта судланган. Бироқ ҳар сафар суд Нилуфарнинг турмуш ўртоғидан ажрашгани, қари онаси ва вояга етмаган уч нафар фарзанди борлиги учун енгиллаштирган ҳолда фақат озодликни чеклаш ва жаримага тортиш жазосига ҳукм қилар, аммо белгиланган жазо чоралари бажарилмас, жарималар ҳам тўланмас эди. Булардан ҳам ўзига хулоса чиқармаган Нилуфар ўзгалар мулкини алдов йўли билан талон-торож қилишда давом этаверди.\nСудда Нилуфар Носирова ҳақида маҳалла фуқаролар йиғини фаолларининг маълумотномаси ўқиб эшиттирилганида, улар Нилуфарни танимасликлари, маҳаллага яқинда кўчиб келгани аниқланди. Суриштирувлардан Нилуфар уни топа олмасликлари учун шаҳар бўйлаб кўчиб юриши маълум бўлди.\nОхир-оқибат ички ишлар ходимлари томонидан қўлга олиниб, суд курсисига ўтирган айбланувчига Жиноят ишлари бўйича Юнусобод тумани суди унинг муқаддам етти марта судлангани, жазолар ўталмагани, жарималар тўланмагани, вояга етмаган болалари борлигини ҳисобга олиб, олти йилу бир ой муддатга озодликдан маҳрум қилиш ва энг кам ойлик иш ҳақининг 105 баравари миқдорида жарима жазоси тайинланди ва жабрланувчилар фойдасига етказилган моддий зарар, яъни 111 миллион 360 минг сўмнинг ундириб берилиши шарт қилиб қўйилди. Ўзбекистон Республикаси Жиноят-процессуал кодекси 476-моддаси тартибида судланувчининг пенсионер онаси ҳамда 3 нафар вояга етмаган фарзанди Тошкент шаҳар Олмазор тумани ҳокимлиги ҳомийлигига топширилди.\nЖиноят ишлари бўйича Юнусобод туман суди судьяси


«Ташиевнинг схемаси»: «Қирғиз Петролеум» Болот Темировни судга беришга тайёр - ҚИРҒИЗИСТОН ЯНГИЛИКЛАРИ\n«Ташиевнинг схемаси»: «Қирғиз Петролеум» Болот Темировни судга беришга тайёр\nМХДҚ раиси Камчибек Ташиевнинг жияни, «Кыргыз Петролеум Компани» (КПК) давлат ишхонасининг етакчиси Байгази Матисаков компания суриштирувчи журналист Болот Темиров билан унинг жамоасини судга бериш масаласини кўриб чиқаётганини билдирди. Бу ҳақда у 25 январда журналистларга ташкил қилган пресс-турда айтди.\n20 январда TemirovLive ютуб каналида «Икки кунда 37 млн сомни қандай топса бўлади? Ташиевнинг схемаси» номдаги журналистик суриштирув эълон қилинган. Журналистлар МХДҚ раиси Камчибек Ташиев билан алоқадор «Регион Ойл» компанияси «Қирғиз Петролеум Компани» ишхонасидан чиққан мазутни Ўзбекистонга воситачи қатори экспорт қилаётганини аниқлашган.\n«Temirov Live'нинг журналистлари халқни нотўғри томонга буриб, нотўғри маълумот бергани учун меҳнат жамоамиз шунчалик ўйландик. Бизга бир оғиз қўнғироқ қилишса маълумот берардик. КПК бугунги кунда маълумотга очиқ», — деди Матисаков.\nТашиевнинг жияни «Қирғиз Петролеум Компани» ишхонаси «Регион Ойл» компаниясига нефтни қайта ишлатиб хизмат кўрсатаётганини айтди. Унинг берган маълумоти бўйича хусусий ишхона экспорт қилаётган мазут фақат уларга тегишли. Давлат ишхонаси ишлаб чиқарувчи ва кўрсатувчи томон бўлиб саналади.\nМатисаковнинг айтишича, «Қирғиз Петролеум Компани»нинг 200дан ортиқ ходими унга мурожаат қилиб, «компанияни қоралаган» журналистларни судга беришни сўрашган.\n«Бизни тоза эканимизни айтайин деб журналистларни кутдим. Улар нима учун 5 дақиқалик видео билан бизни компанияни қоралаши керак? Биз маслаҳатлашиб кўрамиз, агар шундай давом этаверса Болот Темировн ва унинг жамоасини судга беришга тайёрмиз. Шу масалани кўриб чиқяпмиз», — деди Матисаков.\n25 январда «Қирғиз Петролеум Компани» компанияси журналистлар учун пресс-тур ўтказмоқда. Бу билан компания Temirov Live жамоасининг суриштирувидан кейин айбсиз эканлигини кўрсатишга ҳаракат қилмоқда.\nЖурналистлар нимани аниқлашган?\nTemirov Liveънинг журналистлари давлатнинг улуши бор «Қирғиз Петролеум Компани» ишхонаси «Регион Ойл» компаниясига мазут сотганини аниқлашган. Кейин «Регион Ойл» компанияси мазутни Ўзбекистон билан Италияга сотиб, 37 млн сом даромад топган.\nАҳамиятлиси «Қирғиз Петролеум Компани» ишхонасини МХДҚ раиси Камчибек Ташиевнинг жияни бошқаради, иккинчи компания — «Регион Ойл» — Назгул Айдарова исмли аёл орқали Ташиев билан боғлиқ. Айдарова «Регион Ойл» ишхонасининг директори, шу билан бирга асосчиси Казибек Ташиев, етакчиси бўлиб депутат Шайирбек Ташиев ҳисобланган «Жалолобод нефтни қайта ишловчи завод» МЧЖда бухгалтер бўлиб ишлайди. Буни МХДҚ раисининг укаси Шайирбек Ташиев ҳам тасдиқлади.\nСуриштирув эълон қилингандан кейин ИИВ ходимлари Temirov Live нашрининг асосчиси Болот Темировни қўлга олишган. Унга гиёҳванд моддаларни ноқонуний сақлаш айби қўйилган. Куч ходимлари журналистнинг офисига бостириб кириб, барча техникани олиб кетишган.\nКейин фаоллар ва бефарқ бўлмаган фуқаролар Темировни қўллаб, норозилик акциясига чиқиб, натижада журналист ҳеч қаерга кетмаслик тилхати асосида озод қилинган. Бироқ унга қарши иш ҳамон тўхтатилмаган.\nАввалги мақолаҚирғизистон электр таъминотидаги узилиш туфайли икки соатдан кўпроқ вақт давомида электр таъминотисиз қолди\nНавбатдаги мақолаТашиевнинг жияни: Мен тоғам билан фахрланаман ва унга ўхшашни хоҳлайман


ЎзА - Жаҳон чемпионатида самбочиларимиз 27 медалга сазовор бўлди\nЖаҳон чемпионатида самбочиларимиз 27 медалга сазовор бўлди\nПойтахтимиздаги "Saxovat servis sport" спорт мажмуасида самбо бўйича ўсмирлар ва ёшлар ўртасида жаҳон чемпионати якунланди.\nЎзбекистон Жисмоний тарбия ва спорт вазирлиги, Миллий олимпия қўмитаси, мамлакатимиз самбо ассоциацияси ва бир қатор ташкилотлар томонидан ташкиллаштирилган мазкур чемпионатда дунёнинг 50 га яқин давлатидан 500 га яқин самбочи 40 вазн тоифасида ғолиблик учун куч синашди.\nЖаҳон чемпионатида спортчиларимиз 4 олтин, 8 кумуш ва 15 бронза медални қўлга киритди. Умумжамоа ҳисобида ўсмир йигитлар ва қизлар терма жамоамиз россиялик самбочилардан кейин иккинчи ўринни қўлга киритган бўлса, 20 ёшгача бўлган қизлар терма жамоамиз кучли учликдан жой олди.\nЁшлар ўртасида ўтган чемпионатнинг вазни 40 килограммгача бўлган самбочилар баҳсида ҳамюртимиз Муниса Эшқулова барча рақибларини енгиб, олтин медални қўлга киритди. Ушбу ёш тоифасида қатнашган Бақожон Ашуров 75 килограммгача вазнда терма жамоамизга навбатдаги олтин медални келтирди. Шунингдек, Умида Жуманиёзова ҳамда Суҳроб Ражабов ўз ёш ва вазн тоифаларида жаҳон чемпионига айланди.\n– Жаҳон чемпионати юқори савияда ташкиллаштирилганига гувоҳ бўлдим, – дейди Халқаро самбо федерацияси президенти Василий Шестаков. – Ўзбекистон бундан ҳам катта мусобақалар ўтказишга тайёр. Мазкур спорт турининг юртингиздаги келажаги порлоқ.


1. Наманганда «Истиқлол фарзандларимиз!» шиори остида концерт ташкил этилди\n3. «Навбаҳор» - «Олмалиқ» учрашуви 18:00да бошланади\n4. «Навбаҳор» - «Олмалиқ» 3:3: Жанговар дуранг қандай қайд этилди?\n5. «Навбаҳор»: Изоҳга хожат йўқ\n6. Наманганда 11 ёшлилар ўртасида Ўзбекистон чемпионати старт олди\n8. Усмон Асқаралиев «Навбаҳор» мураббийлар штабида иш бошлади\n9. «Навбаҳор»: Қўқондаги ўйин 16.00да бошланади\n10. Хуршид МУХТОРОВ: «Мағлубият тарихга, ғалаба келажакка айланади»\n11. Алишер Аҳмедов: Бирлашиб ҳаракат қилсак, ЖЧ-2018га йўлланмани қўлга киритамиз\n12. Бугун Олий Лигада 26-тур ўйинлари бўлиб ўтади\nБугун Олий Лига нинг 26-тур учрашувларига старт берилади. Бу турнинг марказий ўйини Бухорода бўлиб ўтади. Бу мавсумда Олий Лигада ўзини кўрсата олган "Бухоро" жамоаси мусобақа пешқадами, "Локомотив"ни қабул қилади.\n13. Миржалол Қосимов декабрь ойида ўз жамоасига эга бўлиши мумкин\n14. Бугун 13:00. "Навбаҳор" - "Норин"\nБугун Тошкентда олий лигага ўтиш ўйини бўлиб ўтади.\n15. Вали Келдиев: "Норин" олдига олий лигага чиқиш вазифаси қўйилган"


Миржалол Қосимов: “Ҳар бир футболчи ўз ўйини ва келажаги тўғрисида бош қотириши керак” / CHAMPIONAT.asia\nМиржалол Қосимов: “Ҳар бир футболчи ўз ўйини ва келажаги тўғрисида бош қотириши керак”\n21 май 11:24\n17 май куни пойтахтимизда Ўзбекистон ва Қозоғистон ўртасида ўзаро алоқаларни кучайтириш мақсадида бир қатор тадбирлар ўтказилди.\nШулар орасида футбол бўйича “Пахтакор” ва “Қайрат” ўртасидаги ўртоқлик учрашувининг ташкил қилиниши катта аҳамиятга эга бўлди. Шу куни “Жар” стадионга ташриф буюрган мухлислар футболимиз фахрийлари иштирокида ажойиб футболга гувоҳ бўлишди. Ўртоқлик учрашувида Биродар Абураимов, Тўлаган Исоқов, Улуғбек Рўзимов, Азамат Абдураимов, Шуҳрат Мақсудов, Собир Ходиев, Равшан Бозоров, Рустам Дўрмонов сингари собиқ футболчилар қаторида миллий терма жамоамиз бош мураббийи Миржалол Қосимов ҳам майдонга тушди. Шоу-учрашув якунига етгач, фурсатдан фойдаланиб Миржалол Қосимовдан интервью олдик.\n- Миржалол ака, аввало “Қайрат” фахрийларига қарши ўртоқлик учрашуви хусусида тўхталиб ўтсангиз. Ўша олдинги дамларни эслаб дегандек.\n- Ҳаво иссиқ бўлишига қарамай, учрашув яхши ўтди. Ўйин голларга бой бўлди, бу эса стадионга келган мухлисларга ёқди. Яхши биласиз, “Пахтакор” ва “Қайрат” қарама-қаршилиги доим ишқибозлар диққат марказида бўлиб келган. Олдинлари ўйин Тошкентда бўладими, ё Олма-Отадами ҳар доим шиддатли ва кескин кечарди. Футболчилар майдонда рақиб эдилар, майдон ташқарисида эса ҳамма бир-бири билан дўстона муносабатда бўларди. Фахрийлар ўртасида мана шунақа тадбирларни тез-тез ташкил қилиб туриш керак. Бу ҳам футболнинг оммавийлашишига олиб келади.\n- Бундан ташқари, “Пахтакор”да илгари сиз билан бирга тўп тепган собиқ жамоадошлар билан кўришдингиз?\n- Бу ҳам яхши албатта. Ҳозир ҳамма иш билан бўлиб бундай йиғилиб туришга вақт топиш мушкул. Ўйлаб қарасам, олти ойдан бери футбол ўйнамаган эканман. Бугунги ўртоқлик учрашуви баҳонасида ҳам тўп тепдик, ҳам бирга ўйнаган жамоадошлар билан кўришиб гаплашдик. Бу ҳам кишига завқ улашади албатта.\n- “Қайрат”га қарши баҳслардан сизда қандай хотиралар қолган?\n- Ўз ватида “Қайрат”га қарши тўп сурганман. Эсимда, уларнинг яхши бир грек футболчиси бўларди. Ҳужум чизиғида ўйнарди. “Қайрат” таркибидаги энг яхш ҳужумчилардан бири эди. Мана шу футболчи ҳозиргача хотирамда қолган.\n- “Қайрат” билан бўладиган ўйинлар доим дерби кўринишида кечарди, тўғрими?\n- Жудаям шиддатли ўйинлар бўларди. Стадион доим тўларди. Нафақат “Қайрат”, балки “Помир” билан ҳам шунақа дерби учрашувлари кўп бўлган.\n- Келинг, энди миллий терма жамоамиз ҳақида гаплашсак. 27 ва 29 май кунлари бўлиб ўтадиган Уммонга қарши ўртоқлик ўйинига тайёргарлик қачондан бошланади?\n- Режага кўра 24 май куни йиғиламиз. Биласиз, биринчи учрашув Олмалиқда, иккинчиси Тошкентда ўтказилади. Мана шу беллашувларда асосан миллий чемпионатимизда тўп тепаётган футболчиларга имкон бермоқчиман.\n- Бу ўйинлар Максим Шацких, Виктор Карпенко ва Улуғбек Баоқев учун терма жамоадаги хайрлашув учрашуви бўлади.\n- Ҳа, шундай. Мен бу ҳақда анчадан бери ўйлаб юргандим. Ўз вақтида терма жамоа учун кўп меҳнат қилганларни муносиб тарзда кузатиб қўйиш керак деб ўйлайман. Бу ҳақда ЎФФ раҳбари Мираброр Зуфаровичга айтганимда у кишиям мени қўллаб қувватладилар. Футболда инсоний жиҳатлар муҳим ўрин тутади. Ҳеч кимнинг меҳнати беэътибор қолмаслиги керак. Бу футболчилар терма жамоада 50дан зиён ўйинда иштирок этишди ва бунинг учун уларга раҳмат айтишимиз лозим.\n- Катта эҳтимол билан уч футболчининг хайрлашув ўйини Тошкентдаги иккинчи баҳсда бўлади. Шундан келиб чиқиб Олмалиқда ўртоқлик учрашувини, Тошкентда эса футбол шоусини кўрамиз десак бўладими?\n- Йўқ. Шу ўринда мухлислар нотўғри тушунмаслиги учун бир гапни айтмоқчиман. Ҳар иккала учрашув ҳам ўртоқлик мақомига эга. Шундай экан, бунга хайрлашув учрашуви сифатида қарамаслик керак. Ҳар иккала баҳс ҳам биз учун катта аҳамиятга эга бўлади. Мен Шацких ёки Бақоевнинг олдига бориб, бемалол ўйнасанглар бўлаверади, бу сизлар учун терма жамоадаги охирги ўйин демайман, балки бор куч билан ўйнаш кераклигини айтаман. Негаки ҳар уччала футболчи ҳам фақат терма жамоа билан хайрлашяпти, футбол билан эмас. Улар клубларига қайтиб боргач, яна профессионал тарзда тўп тепишда давом этаверишади. Агар бирортаси футбол билан хайрлашганида эди унда бошқа гап бўларди. Шундай экан, Тошкентдаги баҳс шоу мақомига эга бўлмайди, биз халқаро ўртоқлик учрашувида майдонга тушамиз.\n- Айтайлик, мана шу учрашувда Максим Шацкихнинг ўйини сизга манзур бўлса, у терма жамоадан кейинчалик ҳам чақирув олиши мумкинми?\n- Менга Максимнинг ўйини ҳар доим ёққан. Савияси баланд ҳужумчи эканлигини яширмайман. Аммо миллий терма жамоада ҳар бир футболчининг ўз вақти-соати бўлади. Албатта, Шацких - кучли ҳужумчи. У бекорга бир неча йиллардан бери Украина чемпионатида фаолият юритаётгани йўқ. Лекин терма жамоа ҳам армиядек гап, бунда ўйинчилар келади, хизматини қилади ва кетади. Тан олиш керак, бизда Шквирин, Шацких даражасидаги ҳужумчи ҳали чиққани йўқ. Бу эса энг оғриқли нуқтамиз ҳисобланади.\n- Маълумки, сентябрда Жанубий Кореянинг Инчхон шаҳрида навбатдаги Осиё ўйинлари бўлиб ўтади. Зич тақвимдан келиб чиқиб бу мусобақага етарлича тайёргарлик кўра оламизми? Айтайлик, хорижда йиғин ўтказишнинг иложи бўладими?\n- 1994 йил айнан Осиё ўйинларида ғолиб чиққанимиз ҳамон ёдимда. Мана шунга ҳам йигирма йил бўлибди. Бу гал яна ўша натижани такрорлашга ҳаракат қиламиз. Ҳар ҳолда олдимизга шундай вазифа қўйилиши турган гап. Шуни айтишим мумкин, Осиё ўйинларида иштирок этадиган таркиб учун алоҳида йиғин ташкил қилинмайди. Миллий терма жамоанинг ўртоқлик ўйинлари орқали биз Осиё ўйинларида қатнашадиган ўйинчиларни ҳам кузатиб борамиз ва шунга қараб футболчиларни саралаб оламиз. Биласиз, бу мусобақада 1991 йилда туғилган ва ундан кичик футболчилар қатнашади. Шунингдек, учта ёши катта футболчини олишимиз мумкин.\n- Хорижда фаолият олиб бораётган баъзи легионерларимизнинг ҳозирги ҳолати сизни ташвишга соладими? Масалан, Одил Аҳмедов клуби биринчи дивизионга тушиб кетди, Анзур Исмоилов билан Артём Филипосяннинг клублари охирги ўринларда боришмоқда, Жепаров мана энди ўйнашни бошлади, Баҳодир Насимов эса деярли майдонга тушмаяпти ва ҳоказо.\n- Албатта, менга кимнинг қандай ўйин кўрсатаётгани маълум. Футболчи учун энг катта жазо ўйинга тушмаслик ҳисобланади. Жепаров мана олти ойдирки энди ўйин амалиётига эга бўлмоқда. Виталий Дениcов жамоаси “Локомотив” бу мавсум чемпион бўлиши керак эди, лекин клуб учинчи ўринни эгаллади. Буларнинг ҳаммаси ачинарли ҳолат. Қолаверса, Фозил Мусаев учун ҳам ачинаман. У ўзи четга нима учун кетди, ўйнаб кетишига ишонганмиди, футболчи аввало шуларни ўйлаб кўриши шарт. Миллий термага номзод футболчи четга чиқдими, у ёққа боргач захирада ўтириш керак эмас. Бугунги кунга келиб ўйинчиларимизга бўлган қизиқиш жуда камайиб кетди. Демак, ички чемпионатимизда ниманидир ўзгартирмасак бўлмайди.\n- Анзур Исмоилов билан боғлиқ муаммо бартараф этилдими? У Уммонга қарши ўртоқлик учрашувига келадими?\n- Биз Анзурнинг клубига футболчини терма жамоага чақириш бўйича хат юборганмиз. Унинг 27 май куни келиши кутилмоқда. Олий лигамиздан четга қанча кўп ўйинчи кетса шунча яхши. Терма жамоада ҳам, футболчининг ўзида ҳам ўсиш бўлади. Лекин айтиб ўтганимдек, битта шарти бор: футболчи четга чиқдими, майдонда тўп тепиши лозим.\n- Олий лигамизда шиддатли ўйинлар кузатиляптими?\n- Кескин беллашувлар бор, лекин жудаям кам. Қачонки бир турдан ўрин олган барча еттита ўйиннинг ҳаммаси шиддатли кўриниш олса, шундагина ўсишга эришамиз.\n- Ўзингиз кўрган ўйинларда ярқ этиб порлаган бирор бир футболчи кўзга ташландими?\n- Яхши иқтидорли футболчилар кўп, лекин тўғрисини айтганда, ярқ этиб кўзга ташланган футболчини ҳали кўрмадим. Ҳар бир мураббий қўл остида кучли футболчилар тўп суришини хоҳлайди, аммо бундай ўйинчи ҳозирча чиққани йўқ.\n- Бу ўз навбатида бош мураббий сифатида сизга муаммо келтириб чиқармайдими? Айтайлик, терма жамоа рўйхатини тузаётганда қайси футболчини чақирсам экан деб ўйланиб қоласиз.\n- Вазият қандай бўлмасин мураббий яхши футболчиларни излашда давом этади. Бизда кўп нарса менталитетга боғлиқ. Бугунги кунда аксарият футболчилар ўз устида ишламай қўйди. Футболчи матбуотда сал мақтаб юборилса борми, ўша ўйинчи бундан ҳаволаниб кетиб, ўз устида ишлашни тўхтатиб қўйяпти. Профессионал футболчи бўлиш учун ҳар доим меҳнат қилиш керак. Футболчи ғалаба қозонадими ё мағлуб бўлдими, дарҳол шу ўйинни унутиб, кейингиси ҳақида бош қотириши керак. Нега деганда ўйинлар кўп ва биргина ғалабадан кейин ҳаволаниб кетиш ярамайди. Мен шундай фикрдаман: ҳар бир футболчи ўз ўйини ва келажаги тўғрисида ўзи бош қотириши лозим.\n- Лекин бундай вазиятларда кўпинча бош мураббийни айбдор сифатида кўрсатишади, мураббий футболчига эътибор бермай қўйди деган гаплар тарқалади.\n- Тўғри, бош мураббий ҳар доим жамоа билан бирга бўлади, лекин футболчининг ўз устида ишламай қўйгани учун мураббий айбдор эмас. Футболчи ким учун ўйнайди, мухлислар ва ўзи учун. Агар яхши ўйнасин, қайси мураббий захирада олиб ўтиради? Футболчининг ўзида интилиш бўлмаса, менга ҳозирги даражам ҳам бўлаверади деб юрса, унда мураббий нима қилсин. Бундай ўйинчидан тинчгина воз кечиб қўя қолади. Ҳозир кўп футболчилар мана биз ҳам жамоада юрибмиз, футбол ўйнаяпмиз деб деб ўйлашяпти. Аммо бу билан узоққа бориш қийин. Ўзимизда шундайлигича юраверади, бироқ четга чиққанда футбол ўйнаш аслида нима эканлигини тушуниб етади. Футболчи футболни танладими, то фаолиятини тугатгунча ўсишда давом этиши керак. Яна қайтариб айтаман, бизда истеъдодлар ниҳоятда кўп, лекин кўпчилиги олий лигада сал кўзга ташлангандан кейин футболни иккинчи даражага қўйиб бошқа нарсалар билан чалғиб кетяпти. Натижада шов этиб порлаган ўйинчи тезда сўняпти. Бу эса ўз навбатида ҳам терма жамоага, ҳам клубга таъсир қилмоқда.


© AFP 2018/ FABRICE COFFRINI / AFP\n18:46 18.03.2016 Ҳавола олиш\n“Агар Женевадаги музокараларда Қурдлар талаби инобатга олинмаса, улар албатта бундай музокаралар натижаларини тан олмайди. Қурдларни таклиф қилишга ҳали кеч эмас. Бу энг тўғри қарор бўлади”, - деди Қурдлар конгресси вакили.\nТОШКЕНТ, 18 мар — Sputnik. Агар уларнинг талаблари қондирилмаса, Қурдлар Женева музокаралари натижаларини тан олмайди, деб эълон қилиди Россиядаги Қурд миллий конгресси вакили Салоҳиддин Соро.\n“Энг ачинарлиси шундаки, ИД ҳужумига қарши энг самарали курашган кучлар, Сурия келажаги ҳал қилинаётган музокараларга таклиф қилинмаганлигидир. Ҳеч ким қурдларни фақат ҳарбий куч ёки худкуш-жангарилар деб қабул қилиб, уларнинг сиёсий талабларини инкор қилмаслиги керак”, — деди Соро журналистларга, Москвада бўлиб ўтган матбуот анжуманида.\n“Агар Женевадаги музокараларда Қурдлар талаби инобатга олинмаса, улар албатта бундай музокаралар натижаларини тан олмайди. Қурдларни таклиф қилишга ҳали кеч эмас. Бу энг тўғри қарор бўлади”, — деди у.\nСоро, Россия бундан буён ҳам Женева музокараларида Қурдлар вакили қатнашиши тарафдори бўлишига умид билдирди.\n“Женева-3” – Сурия тинчлик музокаралари Женевада 14 март куни бошланди. Унга қатнашиш учун Сурия ҳукумати, Сурия мухолифати ва ички Сурия мухолифати вакиллари келишди.


Маълумки, 27-30 сентябрь кунлари Қашқадарё вилояти Китоб тумани тоғли Варганза қишлоғида I Халқаро "АНОР" агротуризм фестивали ўтказилиши эълон қилинган эди.\n26 сентябрь куни фестиваль меҳмонлари Шаҳрисабз темир йўл вокзалида кутиб олинди. Фестиваль доирасида хорижлик инвесторлар билан Ўзбекистонга, хусусан Қашқадарё вилоятига инвестиция киритиш бўйича бир қатор келишувлар амалга оширилди.\nБугун, айни соатларда меҳмонлар "Биринчи туризм қишлоғи" деб эътироф этилган Варганза қишлоғига ташриф буюриб, ҳудуддаги Ҳазрати Башир зиёратгоҳида бўлиб туришибди.\nФестиваль дастурига мувофиқ, куннинг иккинчи ярмида меҳмонлар Варганза қишлоғидаги анорзор боғларга келишади. Хорижлик меҳмонлар анорзордан энг йирик анор мевасини танлаб узишади. Танлаб олинган анор меваси шу жойнинг ўзида кимошди савдосида сотилади. Фестиваль иштирокчиларига туман, вилоят ва республика санъаткорлари томонидан фольклор, мақом каби миллий санъатимиз дурдоналари намойиш этилади.\nШу билан бирга, қўли гул ҳунармандларнинг миллий ҳунармандчилик маҳсулотлари савдо-кўргазмаси ҳам ташкил этилган.\nФестивалда Ўзбекистон "Миллий тикланиш" демократик партияси Китоб туман кенгаши ва халқ депутатлари Китоб туман Кенгашидаги партия депутатлари фаол иштирок этмоқдалар.\n"Миллий тикланиш" демократик партияси сайловолди Платформасида белгиланганидек, партия мамлакатимизнинг халқаро ижобий имиджини шакллантиришда туризмни самарали восита, деб билади ва уни ривожлантиришга алоҳида эътибор қаратади.\nФестиваль қизғин давом этмоқда.\nЎзМТДП Китоб туман кенгаши раиси


«Ҳакам «Сўғдиёна» фойдасига қарор чиқарганини ўз қўли билан ёзиб берибди». «Турон» клуби президенти ва бош мураббийи ЎФАдаги бугунги йиғилиш ҳақида\nСуперлига 2-тури доирасида якшанба куни Жиззахда ўтган «Сўғдиёна» - «Турон» (1:0) учрашувидан кейинги матбуот анжуманида ўзбек футболидаги ҳакамларнинг қинғирликлари ҳақида асабий руҳда гапирган Яйпан клуби бош мураббийи Исломбек Исмоилов ва клуб президенти Абдуваҳоб Аҳмадалиев душанба куни Ўзбекистон футбол ассоциациясига чақирилди.\nТашкилотнинг Тартиб-интизом қўмитаси томонидан бош мураббийнинг ўйиндан кейинги матбуот анжуманида учрашув ҳакамлари шаъни ва ўзбек футболидаги қинғирликлар ҳақидаги гаплари юзасидан тушунтириш сўралган. Шунингдек, «Турон» президенти ҳам ўйиндан кейин билдирган фикри юзасидан тушунтириш берган. ЎФАда ушбу воқеалар бўйича ўтказилган йиғилишдан кейин Kun.uz ва Tribuna.uz сайти мухбирлари «Турон» клуби президенти ҳамда бош мураббийи билан суҳбатлашди.\nАбдуваҳоб Аҳмадалиев: «Ҳакам ўз айбини тан олди. Икки вазиятда ҳам «Сўғдиёна» фойдасига қарор чиқарганини ўз қўли билан ёзиб берибди»\nЎФАдаги йиғилишдан кейин дастлаб «Турон» клуби президенти Абдуваҳоб Аҳмадалиев ўз фикрларини билдирди.\n«Тартиб-интизом қўмитаси йиғилиши бўлиб ўтди. Унда ҳакамнинг иши ва бош мураббийимиз Исломбек Исмоиловнинг матбуот анжуманидаги гаплари кўриб чиқилди. Ҳакам ўз айбини тан олди. Бу борада Серазитдинов ёзма хат берибди. Ҳақиқатдан ҳам, иккита вазиятда «Сўғдиёна» фойдасига қарор чиқарганини ўз қўли билан ёзиб берибди. Яъни бизга берилмаган пенальти ва бизни дарвозамиз томон белгилаган пенальти бўйича айбини тан олган.\nБош мураббийимиз бўйича эса, у айтган гаплар тўғри, аммо ҳақоратомуз сўзлари нотўғри чиққан. Шу томондан улар кўриб чиқишмоқда. Буларга ҳаммасини тушунтирдик, мураббий қандай аҳволда гапирганини. Ўйламанки, қўмита барчасини инобатга олиб, адолатли қарор чиқаради.\nМени гапларимга келсак, у ерда фақат ўйиндаги вазиятлар ҳақида гапиргандим. Ҳар ҳолда ҳалол футбол учун қатор ишлар қилингани, ҳакамлар билан ишлар олиб борилгани, деклорацияга қўл қўйилганидан кейин ҳам шундай ишлар бўлаётгани ачинарли. Битта ишни бўлди қилмагин, керак эмас дегандан кейин тўхтатиш керак. Билишимча, ҳакамларга барча пуллари вақтида берилади. Ёки ҳакамлар айтишлари керак, бизга пул етмаяпти, пулимиз кам, деб таклифини айтиши лозим», - дейди Абдуваҳоб Аҳмадалиев.\nИсломбек Исмоилов: «Қўмитага ҳали ҳам ўша фикрда эканлигимни айтдим»\nКлуб президентидан кейин ЎФАдаги йиғилишдан чиққан бош мураббий Исломбек Исмоиловнинг фикрлари билан ҳам қизиқдик.\n«Ўша ўйинни ҳамма кўрди. Учрашувда жуда қўпол хатолар бўлганди. Қўмитада ҳакамнинг хатолари кўриб чиқилди, экспертлар ўз фикрларини баён этишди. Ҳақиқатдан ҳам ҳакам ўйин натижасига таъсир қилувчи хатоларга йўл қўйгани айтилди.\nЎзимга келадиган бўлсак, қўмитани фикри бўйича ўйиндан кейин эмоционал руҳда гапирганман. Буни ўзим ҳам уларга тушунтирдим, учрашувдан кейин ҳиссиётлар остида гапирганман, буни қўмита қарор чиқаришда инобатга олса керак. Ҳар ҳолда ўйингача қилинган меҳнатни майдондаги уч киши ўйнаб кулиб йўққа чиқариши – ҳар қандай одамни ҳам издан чиқаради. Бу борада уларга ўз позициямни билдирдим, ҳали ҳам ўша фикрдаман, дедим. Тўғри, ҳақоратли гаплар бўлиши мумкин, лекин кимдир нотўғри ҳаракат қилмаса, ҳеч ким бу даража қуюшқондан чиқмайди. Тез орада қарор чиқаришса керак.\nУлар “тўғри фикрларни айтгандирсан, лекин фикрингни етказишда агрессивликка эътибор қаратгансан”, дейишди.\nЖамоада ҳам мағлубиятдан кейин тушкун кайфият бўлади. Шунга қарамай, футболчиларни ҳозирги ҳолатдан чиқариш учун ҳаракат қиламиз», - дейди «Турон» бош мураббийи Исломбек Исмоилов Kun.uz мухбири билан суҳбатда.\nTribuna.uz воқеалар ривожини кузатиб боради.


Вилоят бош имом-хатибининг «Порахўрлик жамиятни таназзулга етаклайди» мавзусидаги мақоласи эълон қилинди – Alhidoya.uz\nВилоят бош имом-хатибининг «Порахўрлик жамиятни таназзулга етаклайди» мавзусидаги мақоласи эълон қилинди\nДинимиз мусулмонларни бир қанча ишларга буюрган ва бир қанча ишлардан қайтарган. Буюрилган ишларда банда ва жамиятга катта манфаатлар бўлса, қайтарилган ишларда уларга катта зарарлар бор. Ман қилинган ишларни қилишнинг зарари баъзида фақат маълум шахсларга етса, баъзисининг зарари кенг кўламли бўлиб, бутун жамиятга салбий таъсир қилади. Ана шундай иллатлардан бири коррупция – порахўрликдир.\nАллоҳ таоло мўмин-мусулмонларни ҳалол касб қилиш, молларини ўзаро розилик билан олишга чақиради. Бу ҳақда Қуръони каримда шундай марҳамат қилинади: “Мол (ва бойлик)ларингизни ўрталарингизда ботил (йўллар) билан емангиз! Шунингдек, била туриб, одамларнинг ҳақларидан бир қисмини гуноҳ йўли билан ейиш (ўзлаштириш) мақсадида уни ҳокимларга ҳавола этмангиз!” (Бақара сураси 188-оят).\nБу оятнинг замирида ўғрилик, босқинчилик, алдов, фирибгарлик, шу билан бирга, порахўрлик билан ўзгаларнинг молларини ўзлаштириш ҳаромлиги ётади.\nҲадиси шарифда “Ҳукмда пора берувчи ва пора олувчига Аллоҳнинг лаънати бўлсин”, – дейилган. Бошқа бир ривоятда пора олувчи ва берувчи ўртасидаги воситачи ҳам лаънатланган. Демак, пора талаб қилиш ҳам, пора бериш ҳам, улар ўртасида воситачилик қилиш ҳам ҳаром амалдир.\nКоррупция – порахўрлик ҳақида сўз бораркан, тамагирлик ҳақида тўхталмасликнинг иложи йўқ. “Тамаъ” деб бировдан бир нарса умидвор бўлишга айтилади. Тани жони соғ-саломат, ишга ярайдиган кишиларга тамаъ қилиш ҳаромдир. Тамаъ балосига гирифтор бўлган кишилардан номус ва ҳаё сифатлари кўтарилади. Ҳозирги кунда тамаъ билан қорин тўйғазадиган кишилар кўпайгани ачинарли ҳол. Тамагирнинг кўзи дунё молига тўймайди. Улуғлар айтадиларки, тамагирга бир водий тилло берилса ҳам яна бир водий бўлсайди деб ношукрлик қилади. Бу ҳақида Сўфи Оллоёр бобомиз ҳам шундай баён қилганлар:\nТамалик сийладин беҳдур сийланган,\nТилангандин эрур ортиқ – тилинган.\nЭмаклаб кетса, тушса эт била пўст,\nТама қилма кишидин тўша, эй дўст!\nТамагирлик билан бир сурув қўй олгандан кўра, елкага мушт урганлари афзалдир. Тиланчи бўлиб юргандан эски кийимларда тилиниб юрган яхши. Эй биродар! Эмаклаб, тери-ю этинг тушуб не машаққатлар ичида юрган бўлсанг-да, одамлардан гарчи биргина луқма бўлса ҳам тамаъ кутма!\nБугун моддий манфаат учун, мансаб учун, йўқчиликдан қўрқиб, одамларнинг хурмат ва эътиборидан қолишдан кўра ўзларига тамани жоиз кўрганлардан таъби хира бўлади кишининг.\nЯна бир ҳолат борки, бу миллатнинг оёғига болта уради, унинг маънавияти ва келажагига таҳдид солади, бу – таълим соҳасидаги порахўрликдир. Чунки билимдон ўқитувчи қолиб, салоҳиятсиз, билимсиз киши ёшларга таълим берса, ёшларнинг келажаги хавф остида қолади. Олийгоҳга келганда яна порахўрлик бўлиб, билимдон қолиб, нодон ўқишга кириб кетса, ўз-ўзидан илмий савия тушиб кетади. Одамларда адолатга нисбатан ишонч йўқолади.\nШундай экан, бугун ҳар биримиз юрт равнақи йўлида ҳалолу пок яшашга интилишимиз, ҳар қандай ҳаром ва шубҳали лумалардан, тамаъю порадан ўзимизни сақлашимиз даркор.\nАллоҳ таоло барчамизни ўз нафсимизга енгилиб қолишдан, тама ва мол дунёга бўлган очкўзликдан ўзи паноҳ берсин.\nКалит сўзлар: порахўрликҳалол-ҳаром\nДавлат байроғига ҳурмат – эл-юртга ҳурмат


"Қора археологлар"гуруҳи қўлга олинди\nМиср бош прокуратураси мамлакат парламентининг собиқ депутати Али Ҳассанин бошчилигидаги яширин археологлар гуруҳи ноқонуний қазиб олинган тарихий артефактлар (санъат намуналари) савдоси ва уларни хорижга контрабанда қилишда гумонланиб қўлга олинганини хабар қилди.\nРИА Новости манбасининг ёзишича, гуруҳ раҳбарини қўлга олиш пайтида қадимий тангалар, ҳайкалчалар, қимматбаҳо тош ва бошқа тарихий буюмлар аниқланган. Дастлабки тергов жараёнида ушланган 19 нафар гуруҳ аъзосидан 17 нафари айбига иқрорлик кўрсатмасини берган. Уларнинг айримлари ноқонуний қазишма олиб бораётган жойда иш қуроллари ва қазиб олинган артефактлар билан жиноят устида қўлга олинган.\nМиср қадимий обидалар бўйича олий кенгаши қўлга олинган "қора археологлар"да аниқланган 227 та артефактнинг барчаси мамлакат маданий мероси объектлари эканлиги ва тарихдан илгариги даврдан то исломгача бўлган оралиқдаги турли замонларга оидлигини тасдиқлади.\nМамлакат қонунчилигига мувофиқ, энди яширин археологлар гуруҳи аъзоларига камида уч йил қаттиқ режимли қамоқ жазоси хавф солаяпти. Агар уларнинг артефактларни хорижий мамлакатларга контрабанда қилгани айби тасдиқланса, бундай ҳолатда ҳуқуқбузарларга умрбод қамоқ жазоси ва 10 миллион миср фунтигача (640 минг АҚШ доллари атрофида) жарима қўлланиши мумкин.


Каспий денгизининг туркман қирғоғида юзлаб ўлик тюленлар ва минглаб балиқлар аниқланди\nТуркманистондаги Каспий денгизи соҳилига юзлаб ўлик тюленлар ва минглаб балиқлар ташланган. Денгиз чегараси хизмати ходими исмини ошкор қилмаслик шарти билан айтганидек, расмийлар ҳодиса ҳақидаги маълумотларни яширмоқда ва денгиз ҳаётининг оммавий ўлимининг сабабларини аниқлашга ҳаракат қилмоқда.\nЎтган йилнинг охирида Россия Федерациясининг Доғистон Республикасида Каспий денгизининг ғарбий қирғоғига ўлик тюленларнинг бир неча юз тана гўшти ташланган эди.\n«Ўлган тюленлар ўтган йилнинг декабридан бошлаб Болқон вилоятидаги Туркманбоши ва Киянли шаҳарларидаги Каспий соҳилларида пайдо бўла бошлади. Январь ойида ҳам денгизчилар кўплаб ўлик тюленларни ушладилар. Уларнинг сони юзлаб. Бундан ташқари, қирғоқда жуда кўп ўлик балиқлар ва қушлар бор», — деди мухбирга ушбу ҳолатга гувоҳ бўлган денгиз чегара хизмати ходими.\nХавфсизлик сабабли шахсини ошкор қилмасликни сўраган чегарачининг сўзларига кўра, Туркманистон расмийлари денгиз сутэмизувчиларнинг катта ўлими билан боғлиқ вазиятни яширмоқда ва воқеа сабабларини аниқлашга ҳаракат қилмоқда.\nЭътибор беринг, декабрь ойида, Туркманистонда ўлик тюленларнинг жасадлари пайдо бўла бошлаганида, Доғистон Республикаси пойтахти Махачкалада ҳам Каспий денгизининг ғарбий қирғоғида 300 га яқин ўлик сутэмизувчилар топилган.\nБутунроссия балиқчилик ва океанография илмий-тадқиқот институти томонидан ушбу ҳодисани ўрганишга қаратилган Каспий илмий экспедицияси олимлари тадқиқотларнинг биринчи босқичини 10-17 декабрь кунлари ўтказдилар. Олимлар ўлимнинг асосий сабаби табиий омиллар билан боғлиқ бўлиши мумкин деган хулосага келишди.\nШу билан бирга, Экология ва Эволюция институти олимлари, Россия Фанлар академиясининг ходими А.Н.Севертсов илгари Каспий муҳрлари ўлимининг сабаби сейсмик ҳодисалар натижасида табиий газнинг чиқиши бўлиши мумкин деб тахмин қилган.\nҲисоботда ўлган ҳайвонларда коронавирус, парвовирус Б19 инфекциялари, йиртқич ўлат ва юқори интенсив гельминтоз йўқлиги қайд этилган.\nКаспий тюленлари (Phoca caspica) Табиатни муҳофаза қилиш халқаро иттифоқининг Қизил китобига, шунингдек, Туркманистон Қизил китобига киритилган.


ФИФА энг яхши ўйинчи мукофоти учун номзодларни эълон қиладиган кун маълум бўлди\n23:47 / 31.10.2016\nФото: La Gazzetta dello Spor (Архив сурат)\nЭндиликда ФИФА 2016 йил якунларига кўра йилнинг энг яхши ўйинчисини ўзи мустақил танлайди. ФИФА 6 йил мобайнида France Football журнали билан бирга йилнинг энг яхши ўйинчисини аниқлаб, унга "Олтин тўп"ни тақдим қиларди. Бироқ жорий сентябрда томонлар ҳамкорликни тугатишга қарор қилишган. Эндиликда France Football ўз мукофотини, ФИФА эса ўз мукофотини топширади.\nФИФА матбуот хизмати маълум қилишича, 4 ноябрда 2016 йилнинг энг яхши ўйинчиси унвонини олиш учун 23 номзод исми-шарифи эълон қилинади. Шу куннинг ўзида 22 ноябрда якунланадиган овоз бериш жараёни бошланади. Овоз бериш финалига 3 футболчи чиқади, уларнинг номи 2 декабрда эълон қилинади. Охир-оқибат йилнинг энг яхши ўйинчиси номи Цюрихда 9 январда маълум қилинади.\nМаълум қилинишича, ғолибни аниқлашда 50 фоиз натижа барча миллий терма жамоалар сардорлари ва бош мураббийлари танловига асосланади. Қолган 50 фоиз натижа ошкора онлайн-овоз бериш натижаларига ҳамда бутун дунё оммавий ахборот воситаларининг 200дан кўпроқ вакилидан олинган материалларга асосланади.\nФИФА умумий ҳисобда 8 йўналиш бўйича йилнинг энг зўрларини танлайди:\nЭнг яхши эркак мураббий\nЭнг яхши аёл мураббий\nЭнг яхши аёл футболчи\nПушкаш соврини (йилнинг энг чиройли голини урган футболчига топширилади)\nМухлис учун махсус соврин\nФИФАнинг рамзий термаси\nFair Play мукофоти\nФИФА рейтинг мукофот соврин


«Оплот» раҳбари Евгений Жилин Москва вилояти ҳудудида ўлдирилди\n09:41 / 20.09.2016\n«Оплот» жамоатчилик ташкилоти раҳбари Евгений Жилин Москва вилояти ҳудудидаги ресторанлардан бирида отиб кетилди. Бу ҳақда «Интерфакс» ҳуқуқ-тартибот органларидаги ходимларига асосланиб хабар тарқатган.\nМанбанинг маълумотига кўра, Украина фуқароси бўлган ушбу 40 ёшли шахс ўқотар қуролдан олинган жароҳатлар туфайли вафот этган.\nУ «Евромайдан»га қарши гуруҳ фаолларидан эди.\nҚотиллик сабаблари аниқланмаган. Қотил ўз қурбонини ресторан столларидан бирида кутган. Жилин ҳамроҳи Андрей Козирев билан ресторанга кирганида қотил уларга ўт очган ва ҳудудни тарк этган. Уни ташқарида автомобиль кутиб турган. Жилиннинг шериги ҳозирда жароҳатланган ҳолда шифохонага ётқизилган.\nАйни вақтда ҳодиса бўйича жиноий иш очилган ва тергов-суриштирув ишлари давом этмоқда.


Банк мижозларига – янада кўпроқ ҳуқуқ ва имкониятлар | NORMA.UZ\nБанк хизматлари истеъмолчилари билан ўзаро муносабатларни амалга оширишда тижорат банкларининг фаолиятига қўйиладиган минимал талаблар тўғрисида низомга тузатишлар 2019 йил 16 октябрдан кучга киради (рўйхат рақами 3030-1, 15.07.2019 йил).\nҲужжат банклар мижозларининг ҳуқуқларини сезиларли даражада кенгайтиради, шунингдек банк хизмати кўрсатиш механизмининг айрим жиҳатларига аниқлик киритади.\nБанк хизматлари кўрсатиш шартномаси: ўзингиз билан оласиз – танишасиз – имзолайсиз\nШахс банк хизматлари кўрсатиш тўғрисидаги шартномани имзолагунга қадар ундаги шартлар билан танишиш учун ўзи билан олиб кетишга ҳақли. Бунда банкларга бу ҳуқуқ тўғрисида мижозларни хабардор қилиш мажбурияти юкланади. Қоида барча банк хизматларига нисбатан қўлланади: кредит, депозит, банк ҳисобварағига хизмат кўрсатиш, лизинг, банк карталари ва бошқалар.\nРасмийлаштирилган шартнома нусхаси имзоланган кунда мижозга ёки унинг ваколатли вакилига тақдим этилиши керак.\nАхборот варақаси кредит шартларини танлашда ёрдам беради\nМазкур хизмат бўлғуси кредит олувчи турли банклар томонидан таклиф этилаётган турли-туман кредит шартларида саросимага тушмай, солиштириш йўли билан ўзи учун энг мақбул вариантни ташлаши учун мўлжалланган. Банк ходими мижоз кредит расмийлаштириш хусусида мурожаат қилганда у билан бирга белгиланган шаклдаги ахборот варақасини тўлдириши шарт. Унда қуйидагилар кўрсатилади:\nкредитнинг асосий шартлари: кредитнинг фоиз ставкаси; муддати, миқдори, сўндириш усуллари; кредит бўйича тўловлар даврийлиги; банк комиссияси ва йиғим миқдори; кредит шартномаси шартлари бузилганлиги учун неустойка, қарздорлик ўз вақтида сўндирилмаганлиги учун кредит суммасидан тўланадиган оширилган фоиз ставкаси миқдори; кредитнинг таъминоти тури ва бошқалар;\nкредитни расмийлаштириш учун зарур ҳужжатлар рўйхати;\nбўлғуси қарз олувчи сифатида мижознинг ҳуқуқлари.\nАхборот варақаси тўлдирилгандан кейин мижозга бепул берилади.\nШунингдек, жисмоний шахс яшаш жойидан қатьи назар ўзи танлаган исталган банкка кредит олиш учун мурожаат қилиши мумкин.\nТўлов шакли ва жойи – фақат мижознинг ихтиёрига кўра\nБанк хизматлари истеъмолчиси-жисмоний шахс банк хизматлари учун тўловларни амалга ошириш шаклини ўзи мустақил танлашга ҳақли. Банк томонидан тўлов шаклига қараб (нақд пул билан ёки нақд пулсиз ҳисоб- китоблар) банк хизматлари учун ҳар хил нархлар (тарифлар) белгилаш тақиқланади.\nБундан ташқари, банклар хизматлар учун тўловларни фақат ўз филиалларининг кассалари (мини-банклари) орқали ва нақд пул шаклида тўлаш, шунингдек омонатларга маблағлар фақат нақд пул шаклида қабул қилиш лозимлиги бўйича талаб белгилашга ҳақли эмас.\nЯна банкларга омонатчилар учун қонун ҳужжатларида назарда тутилмаган чекловларни белгилаш тақиқланади.\nМижозларга – янада кўпроқ ахборот\nБанк омонати шартномаси тузилгунга қадар хизматлар истеъмолчисига оғзаки шаклда етказиладиган маълумотлар рўйхати тўлдирилди. Булар:\nомонат бўйича асосий сумма ва фоизларни тўлаш тартиби;\nқўшимча маблағлар киритиш имконияти;\nнақд пул кирим қилинадиган ҳужжат тўғрисида ахборот;\nомонатга жойлаштириш учун маблағларни тўлашдан олдин банк билан депозит шартномасини расмийлаштиришнинг мажбурийлиги.\nКредит шартномаси тузилишидан олдин банклар қарз олувчиларни кредит олиш учун зарур бўлган ҳужжатларнинг тўлиқ рўйхати, уларни кўриб чиқиш муддатлари ва таъминот учун қабул қилинадиган гаров турлари (агар гаров талаб этилса) билан таништиришлари лозим.\nБундан ташқари, банк хизматларини тақдим этиш шартларининг ўзгариши ҳақидаги маълумот кучга киришидан камида 10 кун олдин, валюта айирбошлаш курсларининг ўзгариши тўғрисидаги маълумот зудлик билан эълон қилиниши лозим.\nҚарз олувчининг розилиги талаб этилмайди\nУмумий қоидага кўра, кредит бўйича талабларни бошқа шахсга ўтказиш фақатгина қарз олувчининг розилиги билан амалга оширилади. Қабул қилинган ҳужжатда аниқлаштирилишича, мазкур қоида ипотека кредитлари бўйича талабларни Ипотекани қайта молиялаштириш компаниясига ўтказишга татбиқ этилмайди (бу ерда батафсил ўқинг). Яъни бундай ҳолатларда қарз олувчининг розилиги талаб этилмайди.\nБанклар ва истеъмолчиларнинг ўзаро ҳамкорлиги учун - call-марказлар\nМижозлар оғзаки тушунтириш ва маслаҳатлар олишлари учун call-марказлар кўмагида банк билан алоқа ўрнатилади. Са11-марказлар телефонларининг рақамлари банк расмий веб-сайти бош саҳифасида, шунингдек унинг филиаллари, мини-банклари ва банк биносидан ташқарида жойлашган кассаларининг ахборот стендларида жойлаштирилади. Са11-марказ орқали тушаётган мурожаатлар кўриб чиқилиши шарт. Истеъмолчининг оғзаки мурожаатида баён этилган масала қўшимча ўрганишни ёки қўшимча текшириш ўтказишни талаб этмаса, ушбу мурожаатга жавоб телефон орқали ёки шахсий қабул давомида оғзаки берилиши мумкин. Сall-марказлар туну кун ишламаслигини, мурожаатлар фақат иш вақтида қабул қилинишини эътиборга олинг.\nМижозлар мурожаатларини кўриб чиқиш - қатъий қонун бўйича\nАмалдаги қонун ҳужжатларига мувофиқ ариза ва шикоятларни кўриб чиқиш муддатлари белгиланган. Бунда аноним мурожаатлар, шунингдек ваколатини тасдиқловчи ҳужжатлар мавжуд бўлмаган шахслар орқали берилган мурожаатлар қабул қилинмайди. Мурожаатлар бепул кўриб чиқилади. Банкларга ўзининг расмий веб-сайти орқали электрон мурожаатларни қабул қилишни ташкиллаштириш вазифаси топширилди.


Солиқлар иқтисодиёт ривожланишига ишлаши учун нима қилиш керак - Артур Лаффер Ўзбекистонга тавсиялар берди - Master Expert Partners\nСолиқлар иқтисодиёт ривожланишига ишлаши учун нима қилиш керак - Артур Лаффер Ўзбекистонга тавсиялар берди\nСолиқлар иқтисодиёт ривожланишига ишлаши учун нима қилиш керак – Артур Лаффер Ўзбекистонга тавсиялар берди\nЎзбекистонда кенг солиқ солинадиган базага эга кам солиқлар ва имтиёзлар бўлмаган тақдирда кам ҚҚС курси талаб қилинади, деб ҳисоблайди америкалик иқтисодчи Артур Лаффер.\n«Spot» га берган интервьюсида у ўзининг қоидалари ҳақида гапириб, иқтисодиётни ривожлантириш учун тавсиялар берди.\nАмерикалик иқтисодчи, «таклифлар иқтисодиёти» назарияси асосчиларидан бири, «Laffer Associates» тадқиқот компанияси етакчиси ва раҳбари бўлган Артур Лаффер маълум бир солиқ имтиёзлари солиқ даромадлари ва иқтисодий ўсишни оширишга олиб келиши мумкин, деган ғояси учун дунёга машҳур бўлган. Ушбу таъсир ва унинг график ифодаси Лаффер эгрилиги деб аталади.\nСтэнфорд университети фалсафа доктори, Жанубий Каролина ва Чикаго университетлари профессори, Ел университети битирувчиси Лаффер Америка ҳукуматининг иқтисодий сиёсати меъмори сифатида танилган – Рональд Рейган (1981 йилдан 1989 йилгача АҚШнинг 40-президенти), шунингдек, Британия хусусийлаштириш даврида бош вазир Маргарет Тетчернинг иқтисодий маслаҳатчиси бўлган.\n«Чикаго ўғиллари» орасида Августо Пиночетнинг таклифига биноан у Чили иқтисодиётининг эркинлашувида қатнашди. 2015 йил сентябрь ойида Украинанинг молия вазири Наталя Яреськога маслаҳатчи бўлди ва солиқ ислоҳоти масалалари бўйича маслаҳат берди, 2016 йилда Доналд Трампнинг президентлик кампанияси иқтисодий маслаҳатчиси бўлди.\nАртур Лаффер 12-14 июнь кунлари Тошкентда бўлиб ўтган CАМCА ((Central Asia-Mongolia-Caucasus-Afghanistan –\nМарказий Осиё – Мўғулистон – Кавказ – Афғонистон, Марказий Осиё – Мўғулистон – Кавказ – Афғонистон) олтинчи йиллик минтақавий форумида сўзга чиқиши учун Ўзбекистонга ташриф буюрди.\n«Spot» га берган интервьюсида таниқли иқтисодчи Ўзбекистон иқтисодиёти учун умумий тавсияларини ўртоқлашди.\nМен 79 ёшдаман. Менинг биринчи иш фаолиятим 1970 йилда Никсон маъмуриятида бошланган бўлиб, (Ричард Никсон, АҚШнинг 37-президенти) ички ва ташқи сиёсат, асосан, иқтисодий соҳа билан боғлиқ эди. Ўзбекистонлик ҳамкасблар билан билим ва тажрибаларимни алмашиш умидидаман.\nМен сизга нима қилиш кераклигини айтмоқчи эмасман. Айрим нарсаларни бошқача тарзда кўришингиз учуе мен ўз нуқтаи назаримни иқтисодиёт, қолаверса сиёсат бўйича баҳам кўришим мумкин.\nЭнг оддий иқтисоддан бошлайлик – агар сиз ишламайдиганлар ва кам оз даромад топадиганлар учун пул тўлаш учун ишлаб, кўп пул топадиганларга нисбатан ортиқча солиқларни қўллаётган бўлсангиз, эртами-кечми ўзингизни ҳеч ким ишламайдиган ва ҳеч ким даромад топмайдиган вазиятда топасиз.\nКамбағалларга пул бериш учун бойларни солиққа тортганда, сиз бой кишиларга эмас, аксинса кўп камбағалларга эга бўласиз. Мен Ўзбекистонни камбағал эмас, бой кўришни истайман. Одамлар ишлаб, ривожланиши йўлида шароит яратиш учун бизнес фойдали ва иқтисодиёт янги иш ўринларини яратиши керак.\nСолиқларнинг камайиши – Чили, Туркия ва АҚШ тажрибаси\nТасаввур қилинг, дунёда иккита мамлакат А ва Б бор. Агар А мамлакатда солиқларни кўтарсангиз, унда барча ишлаб чиқарувчилар эртами ёки кечми А мамлакатдан Б мамлакатга чиқиб кетишади. Ўзбекистонда сиз бошқа давлатлар ўртасидаги денгизда яшаяпсиз. Улар бир вақтнинг ўзида ҳам дўстларингиз, ҳам рақобатчилардир. Адолатли ва соғлом рақобат шароитида сиз ишлаб чиқарувчиларингиз ва истеъмолчиларни ортиқча солиққа тортиш ва тартибга солиш туфайли азоб чекишини истамайсиз. Сизнинг тадбиркорларингиз адолатли рақобат орқали ўсишини хоҳлайсиз.\nКўп бошқа мисолларни келтираман. Мисол учун, мен Туркияда бир неча йил олдин Эрдоған ҳукумати глобал инқироз даврида ва ундан кейин жуда порлоқ ислоҳотларни амалга оширган пайтда бўлганман. Туркияда кўплаб давлат корхоналари бор эди ва Эрдоган ҳукумати катта қисмини сотишга қарор қилди. 2008 йилдан 2015-2016 йилгача инқироз даврида бошқа барча давлатлар қарзлар ҳажмини оширган бўлсада, Туркия давлат корхоналарини сотиш ҳисобига камайтирди.\nTurkish Airlines авиакопанияси ўзини Lufthansa яхшироқ ҳис қилишини мисол сифатида келтириш мумкин.\nАвиакомпанияни хусусийлаштириш билан у Евроосиёда энг яхшиларидан бири бўлди. Мен бу ҳақда ўзбек ҳамкорларига гапириб бермоқчиман.\nМен 1974 йилда Чилига инқилоб содир бўлганда борганман. Биз ҳукуматга иқтисодий ислоҳотларни амалга оширишга ёрдам берганмиз. Доимий эмас, ўзгармас курсни белгилаш ва маҳаллий валютани долларга боғлашга қарор қилинди. Бу иқтисодиётни барқарорлаштириш зарур эди. Кўриб турганингиздек, Чили ҳозир Жанубий Американинг энг муваффақиятли иқтисодиётига эга.\n2017 йилда президент Трамп солиқларни кескин қисқартирди – биринчи навбатда корпоратив ва бир қатор бошқа солиқлар, иқтисод ҳам тез ўсишни бошлади. Ўйлайманки, Ўзбекистонда ҳам шундай бўлиши мумкин. Мен бу ерда қандай ислоҳотларни амалга ошириш ҳақида гапирмоқчи эмасман. Мен сизнинг иқтисодингизни ривожланишини истайман.\nРивожланаётган мамлакатлар учун маслаҳатлар\nРивожланаётган давлатлар бошқа ўзларига ўхшаш мамлакатлардан намуна олишлари керак. Аfrica 2025 конференциясида нутқ сўзладим, ўшанда мендан иқтисод, молия ва бошқа мутахассислар турли хил солиқ имтиёзларини қандай ошириш кераклигини сўрашди. Мен бу тўғри ёндашув деб ўйламайман.\nАввало, иқтисодиётнинг фаровонлигини ошириш ва уни ортиқча солиқ билан ўлдириш керак эмас. Мен Ўзбекистон ҳақида гапирмаяпман, умуман олиб фикр юритяпман.\nМамлакат раҳбарияти иқтисодиётнинг оддий тамойилларини тушуниши керак. Оддий ҳисоблаш асосида кенг солиқ базаси билан паст солиқларни жорий этишингиз керак. Солиқдан қочганларнинг сонини камайтириш учун солиқларни камайтиришингиз керак. Солиққа тортиладиганларнинг сонини кўпайтириш учун кенг солиқ базасига эга солиқлар талаб этилади.\nСизга самарали ишлайдиган солиқ кодекслари керак. Солиқ кодекси, авваламбор, бойлардан камбағалларга солиқни қайта тақсимлашга эмас, балки иқтисодий ўсиш учун ишлаши керак. Бой кишилар иш ўринларини яратишади, биз иш ўринлари сонини кўпайтиришни истаганимиз учун бойларга солиқ юкини камайтиришимиз керак. Бу ерда ҳеч қандай мафкура йўқ – соф математика.\nБу сиёсат эмас, оддий иқтисод. Агар сиз кам даромад кўрадиган кишилар фойдасига кўпроқ пул топадиганларнинг даромадларини қайта тақсимласангиз, ишлаб чиқариш ва фаровонликнинг умумий пасайишига эга бўласиз. Иқтисодиётнинг умумий фаровонлигини оширишга имкон берадиган солиқ миқдорини аниқлаш – мен томонимдан номланган Лаффер эгрилигининг моҳиятидир. Бу жуда оддий.\nТахминан ўртача даромадни олиб, ундан тепасини мазкур даражадан юқори даромадга эга бўлган ҳар бир кишининг ҳисобидан шу меъёрдан паст даромадга эга бўлганларнинг фойдасига олишни бошлаймиз. Натижада, биз барчамиз учун бир хил даромадга эга бўламиз – ноль.\nҲар бир дақиқада бу оддий ҳақиқатни ёдда тутишингиз керак. Иқтисодиёт ва иқтисод қонунлари сизнинг бўйингиз узун ёки қисқами, жинси шимингиз тешикми ёки ҳамманикига ўхшашми, бундан қатъий назар қонунлар ҳамма учун бир хил ишлайди. Мамлакатингиз иқтисодиётига зарар келтирадиган даромадларни қайта тақсимлаш оқибатларини тушунинг.\nДавлат харажатлари доимо солиқларга тортилади. Нуқта. Ва яна бу математика. Бугун буни одамларга тушунтириш жуда қийин, чунки улар давлатнинг қўшимча давлат харажатлари орқали иш ўринлари яратиши мумкин деб ўйлашади, лекин бу тўғри эмас.\nБуни мисоллар билан кўрсатишга ижозат беринг. Яхши иқтисодий назария миллиарддан зиёд аҳолиси бор Ҳиндистонда ҳам, ўн минглаб фуқарога эга Люксембургда ҳам ишлайди. Ҳар бир нарсани Қўшма Штатлар – иқтисодий реалликлар билан боғлиқ жуда кўп сиёсат – миллий қарз, Хитой сармояси ва бошқалар мисолида тушунтириш жуда қийин.\nАҚШ президенти Доналд Трамп 2016 йил 19 июнь куни иқтисодга қўшган ҳиссаси учун Артур Лафферни «Озодлик» медали билан тақдирлади. Фото: Ron Sachs / Bloomberg\nМен оддий мисол билан тушунтиришга ҳаракат қиламан. Жаҳон иқтисодиёти фақат икки киши – деҳқонлардан иборат дейлик. Айтайлик, улардан бири ишсизлик нафақасини олади. Бунинг учун ким тўлайди? Ким эканлиги аниқ.\nСиз давлат харажатларига умуман эҳтиёж сезмайсиз, деб айтмаяпман. Аммо сиз ҳар қандай харажатлар, масалан, ишсизлик нафақаси ёки атом станцияси қурилиши бўладими, барчасининг мусбат ва манфий томонларини ҳисобга олишингиз керак. Мана шу Лаффер эгрилигидир – давлат харажатларининг\nортиқча солиққа тортилиши туфайли иқтисодга зарар келтирмайдиган нуқтаси.\nЎн йил давомида АҚШ ҳукумати давлат харажатларини ЯИМ га нисбатан сезиларли даражада камайтирди, мен хато қилмасам, Франция каби бошқа давлатлар ҳам тахминан 50% фоизга эга.\nБизнинг ҳозирги рақамларимизга эмас, балки АҚШнинг дунёдаги энг бой мамлакатига айланганда давлат харажатларининг ЯИМга нисбатига қаранг. У бўйича – бу рақам 3% даражасида эди. Ўзбекистонда хато қилмасам, ҳозирги коэффициенҳ 35 фоизни ташкил қилади.\nКўпчилик Скандинавия мамлакатларининг мисолини келтиради. Агар сиз Швециядаги солиққа тортишнинг қандай ишлашини диққат билан ўрганиб чиқсангиз, Швеция иқтисодий соҳада энг тўғри давлатлардан бири эканлиги ва у ерда ҳеч қандай социализм йўқлигини тушунасиз.\nСолиқлардан ташқари ҳукумат харажатлари, эркин савдо, бизнес ва иқтисодиёт каби тартибга солиш орқали назорат қилиниши мумкин бўлган бошқа муҳим соҳалар ҳам мавжуд. Зилзилалар, нефть қазиб чиқариш, бошқа форж – мажор ҳолатлар каби омилларни биз назорат қила олмаймиз. Мен назорат қила оладиган нарсалар ҳақида гапирмоқчиман.\nБуни оддий мисол билан тушунтирай. Баъзи одамлар тамаки чекиб, соғлом ҳаёт кечирадилар. Бошқалар чекишмайди, лекин ўпка саратонига дучор бўлишади. Лекин илтимос чекманг. Бу сизда саратон касаллигига дучор бўлмаслигини англатмайди, лекин бу хавфни сезиларли даражада камайтиради. Шундай қилиб, мамлакатдаги иқтисодий сиёсат – бу муваффақиятга кафолат бермайди, лекин унинг имкониятларини оширади.\nАгар сиз мен ишлаган «Чикаго ўғиллари»дан бири етакчилигидаги мамлакатлар иқтисодиётига назар ташласангиз, дейлик Рейган маъмурияти, Пиночет ҳукумати ёки Карлос Менемнинг Аргентина ҳукумати бўладими, бу каби ислоҳотларнинг узоқ муддатлик истиқболда исиқтисодиётга ёрдам бераётганини кўрасиз.\nЎзбекистон учун маслаҳатлар\nКенг солиқ базаси ва текис фоизга эга бўлган кам солиқлар талаб қилинади. Бу кафолатланган муваффақиятни келтириб чиқармайди, бироқ бу зарурий бошланишдир. Барқарор валюта талаб қилинади. Шуни ёдда тутиш керакки, давлат харажатлари ҳар доим солиққа тортилади ва бу зарур бўлган нарсаларга сарфлаш керак. Лойиҳалар билан хусусий сектор шуғуллансин.\nЧет эллик инвесторларни жалб қилиш мумкинми?\nҲа, яхши шароитлар мавжуд бўлса, улар жалб қилиш шарт эмас. Нима учун одамлар бошқа мамлакатга инвестиция қиладилар? Пул ишлаш, даромад топиш ва уни олиб кетиш учун. Агар сиз даромад олишни таъқиқласангиз – охирида ҳеч ким сармоя киритмайди. Истиснолар мавжуд, аммо бу қоидалар эмас.\nКичик давлатлар (мен сизнинг эмас, кичик иқтисодиёт ҳақида гапиряпман) ўзига алоҳида валютага эга бўла олмайди. Яхшиси, улар йирик иқтисодиётнинг бошқа валютасига ўрнатиладиган валютани яратадилар. Бу Хитойда бир вақтнинг ўзида амалга оширилди, аммо энди Хитой иқтисодиёти ўсиб бориши билан алмашув курси бўйича бошқа сиёсатни қўллашга киришдилар.\nАгар мен сизнинг ўрнингизда бўлсам, асосий савдо ҳамкорларингиз, жумладан, асосий иттифоқчиларингиз, бизнес ҳамкорларингиз бўлган Хитой ва Россияни ўрганиш ва уларнинг валютасини юанга, рублга ёки бошқа кучли валютага таққослаган бўлардим.\nМексика ва Канадага қаранг. Ушбу икки мамлакатнинг асосий савдо шериги АҚШдир. Ҳа, қиролича Канада долларида тасвирланган, бироқ валюта АҚШ доллари билан боғланган. Панама аслида АҚШ долларидан фойдаланади. Ушбу мисолларни кўриб чиқинг.\nЭркин валютани қўллаш ўлим спиралига (death spiral ) (ҳалокатли тугатиш билан боғлиқ вазиятнинг узлуксиз ёмонлашувига), инфляция ўсиши ва иқтисодий ўсишнинг пасайишига олиб келади. Чикаго мактабининг бошқа вакиллари билан биргаликда валюта режими (currency board)ни туздик ва валютани барқарорлаштириб, Аргентина иқтисодиётини узоқ муддатли ўсишига олиб бордик. Мен бу йўл албатта муваффақиятга олиб боради, дея айтмайман, лекин муваффақиятга эришиш имкониятини оширади.\nМасалан, баъзи бир тартибга солиш зарурлиги тушунарли, масалан, йўлларда чап ёки ўнгга йўналтирилган ҳаракатланишни билишингиз керак, лекин иқтисодиётни ҳаддан зиёд тартибга солиш фақатгина унга зарар келтиради.\nМен солиқлар, давлат харажатларини қисқартиришни, барқарор валюта ҳақида гапирдим, ҳозир эса, эркин савдо тўғрисида. Ахир, чет элликлар сиздан кўра яхшироқ бажарадиган ва чет элликларга қараганда сиз яхшироқ уддалайдиган нарсалар бор.\nЎзингизни алдаманг ва хорижликлар билан таққослаганда сиз ёмон бажарадиган нарсаларни экспорт қилишга уринманг – фақат сиз улардан яхшироқ бажарадиган ишингизни юборинг.\nБу оддий тилда қиёсий афзалликнинг умумий назарияси. Бу Пиночет ҳукумати ва Аргентинада ишлаган. Бизнинг ёндашув диктатуранинг мисолида ҳам, демократлар мисолида ҳам, юқори ва паст одамлар билан ҳам ишлайди – такрор айтаман – иқтисодий қонунлар ҳамма учун бир хил. Уларнинг ҳаммаси Ўзбекистонга ҳам тегишли.\nШу нуқтаи назардан мен фақат ҚҚСни жорий этишни маъқуллайман, аммо энг кам миқдорда зарур ва ҳар қандай солиқ истиснолари бўлмаслиги керак. Албатта, барча солиқлар ёмон, аммо ҚҚС ёмон солиқларнинг энг ёмони. Аллоҳга шукур, сиз бундай солиқни аллақачон жорий этгансиз ва мен ҳукуматингизга ёрдам беришдан хурсанд бўламан.\nМен ўз ишимни яхши кўраман. Мен одамларга ёрдам беришдан ва фикр юритишдан роҳат оламан. Дунёга назар солиб, камбағаллик, озчиликни суистеъмол қилиш, ишсизлик муаммосини кўрганимда, барчага бой бўлиш ва тенг имкониятлар яратиб беришга умид қиламан. Соғлом иқтисодиёт ҳамма учун фойдали.\nМенинг олтита фарзандим, ўн учта набирам ва тўрт эварам бор. Менда ажойиб ҳаёт бор, чунки мен «To do well by doing good» («Яхшилик қилишга улгуриб қолиш») қоидасига амал қилиб яшайман.\nМен учун яхшилик қилиш – бу маслаҳатларим орқали одамларга ўсиш ва фаровонлик учун яхши шароит яратиб беришдир. Мен 79 ёшдаман ва нафақага чиқмайман, мен тезроқ нафақага чиқишни хоҳлаган кишиларни тушунмайман.\nАҚШда Ўзбекистон кўпинча кўзга ташланмайди. Лекин мен бу ерда ҳаёлий одамларни ва бир мамлакатни кўраман ва умид қиламанки, сизга маслаҳатим ёрдам беради. Мен Кеннедининг «A rising tide lifts all boats» — «Оқим кетма-кет келаётган барча қайиқларни кўтариб чиқади» деган иқтисобига бир умр амал қилганман. Чунки ривожланаётган иқтисод ҳар бир инсонга ёрдам беради: ёлғиз оналар, камбағал, бой, озғин, семизга. Бу билан менга ўсиб келаётган иқтисод ёқади. Ва, энг муҳими, мен сиёсатни ўйнашимга ҳеч қачон ишонмайман, чунки иқтисод пок математика.\n«Spot» таҳририяти ушбу материални яратишда ёрдам бергани учун Тошкентдаги CАМCА форумининг ташкилотчиларига миннатдорчилик билдиради.


Алоэ экстракт жидкий – medu.uz – Дорилар ҳақида маълумотлар ўзбек тилида\nHome Йўриқномалар Алоэ экстракт жидкий\nПрепаратнинг савдо номи: Алоэ экстракт жидкий\n1 ампула фаол ингредиент сифатида – дарахтсимон алоэнинг 0,336 г янги ёки қуритилган баргларини паст ҳароратда тиндирилган 1 мл сувли экстрактини сақлайди; ёрдамчи ингредиентлар сифатида 0,0085 г натрий хлориди ва 1 мл гача инъекция учун сув сақлайди.\nТаърифи: оч-сариқдан жигарранг-сариқ рангли, кучсиз мева ҳидли, рН 4,8-6,8 бўлган суюқлик.\nФармакотерапевтик гуруҳи: биоген стимулятор.\nАТХ коди: А16АХ10**\nСуюқ алоэ экстракти ўсимликлардан олинадиган биоген стимуляторлар сақловчи препарат ҳисобланади. Препарат моддалар алмашинувини рағбатлантиради, хужайра метаболизми, тўқималар трофикаси ва регенерациясини яхшилайди, шунингдек организмнинг носпецифик резистентлигини ошириш мақсадида буюрилади.\nАлоэнинг иммунитетни рағбатлантирувчи таъсири унинг таркибида полисахаридлар (алоэманнан, ацеманнан) ва гликопротеидларнинг мавжудлиги билан боғлиқ. Алоэнинг нейтрал полисахаридлари баъзи микроорганизмларга нисбатан микробларга қарши фаолликка эга. Алоэнинг гликопротеидлари брадикинин метаболизмида иштирок этади, хужайра пролиферациясига ёрдам беради. Алоэ таркибидаги полисахаридлар рух, селен, мис каби микроэлементлар билан бирга иммунитетни рағбатлантирувчи хусусиятига эга.\nАёллар жинсий аъзоларининг яллиғланиш касалликлари, юқори нафас йўлларининг ўткир касалликлари, меъда ва ўн икки бармоқ ичакнинг яра касаллиги, шунингдек қатор кўз касалликларини комплекс даволашда қўлланади.\nЧўкма мавжуд бўлганида ампулани очишдан олдин бир хил суюқлик ҳосил бўлгунча силкитиш керак!\nСуюқ алоэ экстракти катталарга ҳар куни 1 мл дан тери остига юборилади. Максимал суткалик доза – 4 мл ни ташкил қилади. Даволаш курси – 30-50 инъекция.\nИнъекциялар оғриқли бўлганида дастлаб 0,5 мл 2% прокаин эритмаси юборилади. Такрорий даволаш курсларини 2-3 ойлик танаффусдан кейин амалга оширилади.\nЎта юқори сезувчанлик, гипертензия, гипертермия, диарея, инъекция жойида оғриқ.\nАлоэни узоқ муддат қўллашда организмда калийнинг миқдори ошиши мумкин.\nПрепаратнинг компонентларига юқори сезувчанлик; оғир даражали юрак-қон томир касалликлари, гипертензия, меъда-ичак йўлларининг ўткир касалликлари, жигар фаолиятини бузилиши, диффуз гломерулонефрит, ҳомиладорликда қўллаш мумкин эмас.\nАлоэ ва тиазид диуретиклар, ҳалқали диуретиклар, қизилмия препаратлари, кортикостероидларни бир вақтда қўллаганда калий танқислиги ривожланиши хавфи ортади.\nАлоэ сурги воситалари, шунингдек қон яратилишини рағбатлантирувчи препаратларнинг таъсирини потенциялайди.\nПрепаратни узоқ муддат қўллаганда бўлиши мумкин бўлган организмда калий миқдорини камайиши юрак гликозидлари ва антиаритмик препаратларнинг таъсирини кучайишига олиб келиши мумкин.\nЭритмада қуйқа мавжуд бўлиши мумкин, у сақланганда чўкмага тушиши мумкин. Ампула силкитилганида чўкма бир текис қуйқага айланади.\nҲомиладорлик ва эмизиш “Қўллаш мумкин бўлмаган ҳолатлар” га қаранг.\nПрепаратни она сутига чиқарилиши ҳақида маълумотлар йўқ. Шунинг учун эмизиш даврида препаратни қўллашдан сақланиш керак.\nПедиатрияда қўлланиши: 12 ёшгача бўлган болаларда инъекция учун суюқ алоэ экстрактини қўллаш зарурати бўлганида шифокор маслаҳати талаб этилади. Препаратни эҳтиёткорлик билан қўлланади.\nАгар ампулани силкитишдан кейин унда чўкма сақланса, препаратни қўллаш мумкин эмас!\nИнъекция учун суюқлик 1 мл дан ампулаларда; картон ўрамда 10 ампуладан.\n1 мл эритма нейтрал шиша ампулаларда.\n10 ампуладан картон ўрамда.\nҲар бир қутида ампула скарификатори ва қўллаш бўйича йўриқномаси мавжуд.\nҚоронғи жойда сақлансин.


Ўзбекистон бозорларида ҳаëт давом этмоқда.\nАйни шароитда аҳолининг иқтисодий ночорликда яшаётган камбағал қатлами қандай кун кечиряпти?\nХоразм вилоятининг Питнак шаҳрида яшовчи нафақахўр Болтабой Бобожоновнинг айтишича, озиқ-овқат нархининг ошиши давом этса, аҳоли мушкул вазиятларга тушиб қолиши мумкин.\n“Нарх-наво ошиб кетди. Халқнинг яшаш шароити жуда оғир. Айниқса, нафақахўрларга. Бизнинг девонадан фарқимиз қолмади. Тирикчилик қилиш жуда оғир бўлиб қолди. 1 кг гуруч 1500 сўм, 1 кг ëғ 2700 сўм, 1 кг буғдой 1200 сўм. Қандай замон бўлди бу? Яшаш қандай бўлади?”- дея куйинади Б.Бобожонов\nСамарқандлик суҳбатдош Комилжон Ашуров Хоразмдаги аҳвол Самарқандда ҳам кузатилаётганини айтди.\nУнинг билдиришича, ҳозир Самарқандда шакар 1400 сўм, мол гўшти 6500 сўм. Кўпчилик қозонида ҳафтасига бир марта гўшт кўрса ҳам қувонадиган даражада. Қозони ойлаб гўшт кўрмайдиган оилалар ҳам бор.\nҚаршилик Нодир Аҳадов Қашқадарёдаги аҳвол ҳам қувонарли эмаслигини айтди.\n“Ўзбекистон ўтган йили 6 миллион 200 минг тонна - рекорд даражада буғдой йиғиштириб олди. Жасорат, ғалаба медалларини тарқатиб ташлади. Натижа қандай? Дўконда 1 кг ун йўқ. Ҳатто отлиққа ҳам йўқ. 1 кг гуруч 2300-2500 сўм. Нархлар кўтарилиб кетган. Мол гўштининг 1 килограмми 6000 сўм. Аҳолининг 99 фоизи ночор аҳволда қолган”,- деди Н.Аҳадов.\nАйни пайтда кузатилаётган озиқ-овқат нархи кузга бориб янада қимматлаши тахмин қилинмоқда. Бунга сув тақчиллиги сабаб қилиб кўрсатиляпти. Мамлакатда кузатилаётган сув муаммоси 2001- 2002 йиллардаги қурғоқчиликни эсга солади. Аҳоли томорқа ва боғларни суғоришга сув камлиги ва бунинг натижасида деҳқончилик маҳсулотлари кам етиштирилишидан ташвишда.\nАйни кунларда дунё жамоатчилиги жаҳоннинг турли мамлакатларида озиқ-овқат бўҳрони юзага келаётганидан хавотир билдираётир. Ўзбекистон ҳам айни давлатлар сафига киритилган. Аксарият давлатларда бу ҳолатнинг олдини олишга ҳаракатлар бошлаб юборилди.\nМасалан, Қирғизистон ҳукумати мамлакатни озиқ-овқат бўҳронидан сақлаб қолиш, инфляциянинг олдини олиш мақсадида нарх-наволарни музлатиш, солиқларни камайтириш чораларини кўра бошлади. Қирғизистон Миллий банки эса октябрь ойигача ўзгармас ва ягона доллар курсини эълон қилди.\nХўш Ўзбекистонда бу борада нима ишлар қилинаётир?\n“Йўқ, ҳеч қандай бир гап бўлгани йўқ. Режалаштиргани ҳам йўқ ва қилмоқчи ҳам эмас, бундан кейин қилмайди ҳам. Бу олишга ўрганиб қолган. Беришга эмас. У бермайди. Умид ҳам қилиб ўтирмаслик керак. Аҳолининг ярми қирилиб кетса ҳам бермайди бу нарсани. Ҳаммаси қирилиб кетса ҳам бермайди”,- дейди бир суҳбатдош куйиниб.\n“Ўздонмаҳсулот” давлат акционерлик компанияси ғаллачилик бошқармаси ходими Содиқ Умаров Ўзбекистонда дон захиралари етарли экани ва мамлакатда озиқ-овқат бўҳрони кузатилмаслигини таъкидлади.\nУ бу йил мамлакат бўйича буғдой режаси қанчалиги тўғрисидаги саволга бу махфий маълумот эканини айтган бўлса-да, жорий йилда мамлакатда ғалла етарли бўлишини билдирди.\n“Бизда озиқ-овқат бўҳрони, деган хавф йўқ. Аксинча, биз ҳар йили ғалламизни экспорт қиляпмиз-ку”,- деди С.Умаров.


ТОШГА ЭМАС, ЮРАККА ЁЗИНГ!\nМоҳият 23 August 2017 20:16 126\nТарихда қолиш учун ўзидан миллион марта ёши катта улуғ тошларни булғаш шарт эмас. Аксинча, ўша тошларни икки пақир сув билан ювиб, тозалаб артиб қўйгин. Чунки ёши улуғ сендан шу тошларни. Тарихда қолиш бунақа бўлмайди...\nҚизиқчи Ҳожибой Тожибоев репертуаридан\nУшбу суратлардаги бемаъни ёзувларни биз кечагина “Занги ота” зиёратгоҳидаги рамзий булоқчаларга безак сифатида чиройли қилиб терилган тошларда кўрдик. Куласизми, куясизми, айтинг! Бу не ҳол, қайси бир ноинсоф ўзининг пасткашлигини “намойиш” этмоқдан наҳот уялмабди?\nБу муборак манзилга ҳар куни юзлаб маҳаллий ва хорижий зиёратчилар қадам ранжида қилишини ҳам унутмайлик. Бир замонлар хароба ҳолда ётган, мустақиллик даврига келибгина таъмирлана бошлаган, ва ниҳоят ўтган йилда бутунлай қайтадан қурилган зиёратгоҳ бугунги кунда таниб бўлмас даражада ўзгариб кетганига барчамиз гувоҳмиз. Давлатнинг улкан маблағлари эвазига обод этилган қадим гўшанинг кўзларни ҳайратга солгувчи ҳар бир иншоотидан тортиб, ғиштию устуни, гулзорларигача қадрли. Шундай экан, уларни асраб-авайлаш ҳам ҳар биримизнинг инсоний бурчимиздир.\nАфсуски, баъзан аксарият ҳолларда ёш йигит-қизларнинг кўҳна девор ва устун, тошларга ўз исми-шарифи ҳамда бўлмағур “орзу”ларини ёзаётганини кўриб кўрмасликка олаётганимиз ҳам кечириб бўлмас нохуш ҳолатдир.


26 май 2022, Тошкент вақти: 03:29\nАҚШ Давлат департаменти 2015 йил учун Green Card лотереясини эълон қилар экан, Ўзбекистонда яна фирибгарлар ҳаракатга тушди. Шу кунларда Самарқандда хусусий ширкатлар ва жисмоний шахслар маҳаллама-маҳалла юриб одамларга Green Card лотереяларини тўлдиришни таклиф этмоқда.\nСамарқандлик манбалар шу кунларда шаҳардаги бозор ва аҳоли гавжум жойларда Green Card лотереяларини тўлдириб бериш бўйича ўз хизматини таклиф қилаётган шахслар яна фаоллашиб қолганини хабар қилмоқда.\n- Кўчада туриб Green Card, Green Card, деб таклиф қиляпти. Ўша ерни ўзида расмга туширади, паспортни кўради, у ёғини ўзлари қилар экан. Ютуқ чиқса кейин ўзлари айтар экан, - дейди ўз бахтини синаб кўрмоқчи бўлган самарқандлик йигит.\nАҚШ Давлат департаменти ҳар йили эълон қиладиган Green Card лотереясига ҳужжатларни топширишда ўз кўмагини таклиф қилувчи шахслар, одатан воситачи фирма ходимлари ўлароқ ўзини тақдим қилиши кузатилмоқда.\nСамарқандликларнинг айтишича, бу шахслар анкетани тўлдириб бергани учун пул олмайди. Лекин, ютуқ чиққан тақдирда юз минимал ойлик миқдорида ҳақ олиши ҳақида олдиндан оғзаки тарзда келишиб олади.\nСамарқандлик блоггер Тошпўлат Раҳматуллаев Озодлик билан суҳбатда лотереяни тўлдириш учун ҳаракатлар аслида уч ой аввал бошланганини айтади.\n- Ўзи Green Card лотереялари шу ой бошидан эълон қилинди. Лекин, махсус шу иш билан шуғулланадиган ширкатлар анкеталарни уч ой олдин уйма-уй юриб тўлдириб қўйган. 1 октябрдан бошлаб, шу анкеталарни компютер орқали юборишяпти, - дейди Раҳматуллаев.\nСамарқандлик Олимжон икки йил олдин воситачи ширкатлар орқали Green Card лотереясига анкета топширганини айтади. Яқинда воситачи ширкат Олимжонга лотереясига ютуқ чиққани ҳақида айтган.\nОлимжоннинг иддаосича, ҳозир ширкат ундан ютуқ коди учун 10 миллион сўм (қарийб 3 минг АҚШ доллари) сўрамоқда.\n- Ўша фирма иштирокида мен Green Card лотереясига ўйнаганман. Код уларга келар экан. Ҳозир улар шу код учун 10 миллион сўм сўрашяпти. Ундай пул менда йўқ. Ҳозир мен тўғри элчихонага борсам, кодимни исмим орқали топиб беришар деб умид қилиб турибман, - деб даъво қилди Олимжон.\nОзодлик мухбири Олимжон билан алоқада бўлган ва исми ошкор қилинмаётган шахс билан боғланишга уринди, аммо ҳозирча муваффақ бўлмади. (Бу иддао тасдиғини топмагани боис, ширкат номи эълон қилинмаётир. Озодлик айни иддаога оид журналистик суриштирувни бошлади.)\nСамарқандлик блоггер Тошпўлат Раҳматуллаев тахминича, ҳужжатларни таржима қилиш билан шуғулланадиган ширкатлар Green Card фирибгарлигига аралашган.\n- Кўпчилик компьютерда ишлашни билмайди. Инглизчани ҳам билмайди. Green Сard лотереясини қандай тўлдириш ҳақида тасаввурга ҳам эга эмас. Шу воситачилар уларни шахсий маълумотларини олиб ўзлари топшириворади, ютуқ чиқса сотади, - дейди Тошпўлат Раҳматуллаев.\nМаълумка, АҚШ Green Card лотереясига ҳужжатни ҳар бир киши воситачиларсиз, ўзлари топширишлари керак. Агар АҚШ элчихонаси воситачилар ўртага тушганини билса, лотерея ютуғини бекор қилиб юбориши мумкин.\nБлоггер Тошпўлат Раҳматуллаевга кўра, бунақа ҳолатлар жуда кўп бўлган.\n- Ҳар бир одам анкетани ўзи тўлдириши керак. Агар ўзи тўлдирса, ютуқ коди ўзига келади. Бошқа ширкатлар тўлдирса, ютуқ коди уларга келади. Воситачилар ёрдамида анкета топширган ва ютуқ чиққан лотерея эгалари элчихонага бориб, кодимни билмайман. Лекин ютуқ чиққан экан менга, деб боришлари мумкин. Лекин элчихона воситачилар орқали қилинганини билиб қолса, ютуқни бекор қилиб юборади. Воситачилардан кодини сотиб олиб боргани тақдирда ҳам ҳеч ким унга Green Card кафолатини бермайди. 3-4 минг доллар пулидан ҳам айрилиши мумкин. Шунинг учун ҳар бир одам ўзи лотереяни тўлдириши керак, - дейди Раҳматуллаев.\nЛекин, Ўзбекистонда фирибгарлар ёрдамида Green Сard лотереясини ютиб олиб, АҚШга йўл олаётганлар кўп. Аввалроқ Озодлик бу борада суриштирув ўтказган эди.\nСамарқандлик Олимжон уч йил аввал яқин ўртоғи воситачилар кўмагида Green Card лотереясини ютиб олиб, АҚШга кетганини айтади.\n- Яқиндагина АҚШга кетди. Мен топширган фирма орқали ютуғи чиққанди. У ширкатдагилар махсус шуғулланар экан, элчихонада бўладиган суҳбатга ҳам тайёрлашар экан. Шунга хавас қилиб мен ҳам топширгандим. Менга ҳам ютуқ чиқди. Энди код учун пул сўрашяпти, - дейди Олимжон.\nЛекин, Олимжон ютуқ кодини сотиб олгани тақдирда ҳам унга виза берилишига ҳеч қанақа кафолат йўқ.\nАҚШ Давлат департаменти ҳам пул мукофоти эвазига Green Card лотереясида ютуқ кафолатлаётган шахсларга ишониб ўтирманг, дея огоҳлантириб келади.\nЯқинда Украина ҳуқуқ-тартибот органи ходимлари америкалик ҳамкасблари билан ҳамкорликда АҚШда яшаш ва ишлаш ҳуқуқини берувчи Green Card лотереялари фирибгарлиги билан шуғулланган гуруҳни қўлга олганди.\nУкраина Ички ишлар вазирлигига кўра, мазкур гуруҳ Green Card лотереяларисида қатнашиш учун украин фуқароларининг шахсий маълумотларидан уларнинг розилигисиз фойдаланган.\nЛотерея натижалари чиққач, фирибгарлар ғолибларга уларнинг кодини 12 минг АҚШ долларига пуллашган.


«Жараён ҳали давом этади» — озодликка чиққан Абдукарим Мирзаев билан катта суҳбат - Zamin.uz\n15:50 / 22.01.2021\nТуркияда таҳсил олаётган ўзбекистонлик журналист Абдукарим Мирзаев «шубҳали шахслар» билан алоқадорликда гумонланиб, 11 декабрга ўтар кечаси Истанбулда қўлга олинган эди. Журналистга нисбатан гумонлар ўз тасдиғини топмагач, 33 кундан сўнг озод этилди. Кun.uz'нинг Туркиядаги мухбири журналист билан суҳбатда бўлди.\n– Ҳибсда эканингизда турли гумонлар, фикр-мулоҳазалар янгради. Ўйлайманки, бугунги суҳбатимиз бу фикр-мулоҳазаларга биринчи шахс тилидан ойдинлик киритиб беради. Хўш, ўша кун аслида нима бўлганди?\n– Аввало, бир нарсага ойдинлик киритиб олиш керак. Воқеа муҳимми, воқеа атрофидаги фикрлар муҳимми? Ҳар доим нисбий нарса иккинчи планга тушаверади. Бу ердаги реал нарса – бу воқеанинг содир бўлгани.\nВоқеа ҳақидаги ҳар қандай фикр – хоҳ ижобий бўлсин, хоҳ салбий бўлсин – ҳаммаси нисбий фикрлардир. Масалан, кимдир мени кўкка кўтарган бўлса, «У яхши эди» деган бўлса, бу нисбий фикр. Кимдир истаганича мағзава ағдарган бўлса, бу ҳам нисбий фикр.\nЛекин мен учун ҳақиқат – бу воқеанинг содир бўлгани. Нима учун содир бўлди, қандай содир бўлди? Нега бўлди? Нега мен билан бўлди? Мен бир инсон ўлароқ, ўзимга бу саволларни бердим, лекин ҳозиргача тўлиқ бир жавоб олганим йўқ.\nМасалан, «Мана шунинг учун бўлди» деган гапни ҳеч ким менга айтгани йўқ. Ўзимнинг шахсий умумий хулосам шуки, «Бир текшириб кўрайлик, бу одам ким?» деган бир савол қўйилган бўлса, менинг иштирокимсиз текшириб кўришди. Нега менинг иштирокимсиз? Чунки мени сўроқ қилишгани йўқ. Сўроқ қилиш учун бир сабаб, бир жиноий иш бўлиши керак. Унақа ҳолат йўқ. Шунчаки, бир текшириб кўрайлик деб, охиригача текшириб, кўнгиллари хотиржам бўлди.\nЧиқаётганимда сўрадим: «Охир-оқибат, айтарсизлар нега мен бир ойдан ортиқ бу ерда қолдим?» десам, «Нима қиласан сўраб, ҳаётингни давом эттиравер», дейишди.\nБир журналист сифатида бу ерда (Туркия – таҳр.) ҳам, Ўзбекистонда ҳам бир қадар танилдим, десам ҳаддимдан ошмаган бўлсам керак. «Буни бир текшириб кўрайлик, ўзимизнинг хафсизлигимиз учун» дейишган бўлса, нур устига нур. Мана, текшириб кўришди. Мен ҳам мен ҳақимдаги ҳар хил гумонлардан қутулдим, деб ўйлайман.\nДўстларимиздан бири айтади: «Бундай воқеалардан кейин одам бир қадар обрўсизлашади, шубҳалар пайдо бўлади. Лекин сенда бунинг тамоман акси бўлди».\nМасалан, кимдир бир муаммога дуч келса, унинг ёнидаги одамлар кетади, тўғрими? Мен бир муаммога кирганда ҳамма келди. Ёрдам таклиф қилиб, бошқа қилиб. Ҳамма ҳар турли ёрдамлар билан келди.\nАллоҳга беадад шукр, ҳар доим ёрдамчимиз бўлди. Энг керакли одамларни энг керакли нуқталарда керакли ишларни қилишига сабаб қилиб қўйди ва бу жараён узоқ чўзилмади. Узоқроқ чўзилиши мумкин эди-да.\nКеча бир томошабинларимиздан бири: «Тасбеҳни ҳам ўттиз уч марта ўгирамиз, сиз ҳам ўттиз уч кун ўтирибсиз. Бунда ҳам бир ҳикмат бор. Ўтган кунларингиз, бутун ҳаётингиз гўзал сарҳисоб бўлибди», деб ёзибди. Мен ҳам шундай деб қабул қилдим. Бир сўз билан айтганда, шу.\nЯна бир марта таъкидлаб айтаман: ҳеч бир жиноят билан айбланганим йўқ. Бир марта ҳам сўроқ қилинганим йўқ. Ҳатто мен ўзим: «Кимдир мени сўроқ қилсин, хавфсизликданми, полицияданми, прокуратураданми кимдир келиб, қаршимга ўтирсин, савол берсин, нима учун?» деб сўраганимда менга: «Сени ҳеч ким сўроқ қилмайди. Агар сен сўроқ қилинадиган иш қилганингда бу ерда эмас, бошқа бир жойда бўлардинг. Хотиржам бўл, озгина жараён бор», дейишди. Менимча, охиригача ўрганиб чиқишди, шекилли.\nГоҳида туҳмат балоси ҳам бўлади-да. Туҳмат жуда ёмон. Масалан, тарихимизга қарасак ҳам битта туҳматни деб, одамларнинг ҳаётлари вайрон бўлиб кетганини кўриш мумкин. Оддий бир фуқаронинг ҳаётидан тортиб, то шоҳларнинг ҳаётигача... Аллоҳ бундан асрасин. Чунки сизга туҳмат қилинса, аслида ундай эмаслигини исботлаш учун бутун умрингизни сарфлашингиз мумкин. Аммо барибир исботлай олмайсиз. Одамлар ишонгиси келган нарсага ишонади.\n– Суҳбатлардан бирида ўзингиз айтганингиздай, ҳатто бир сабаб билан участка нозирининг қошига ҳам чақирилмаган бир инсон учун, тағин денг, мусофир юртда бу мутлақо кутилмаган вазият. Айтинг-чи, ўша лаҳзаларда хаёлингиздан қандай фикрлар ўтди?\n– Эшик тақиллаганда қандайдир бир умумий текшириш бўляпти, деб ўйлаб эшикни очдим. Кириб келишди. Яъни қўлларида менинг расмим бор қоғозни кўрмагунча гап мен ҳақимда эканини ўйлаб ҳам кўрганим йўқ.\nБандага суяниб бўлмайди. Инсон ҳатто ўзига ҳам суяна олмайди. Ҳеч кимга суяниб бўлмайди. Суянишга лойиқ бўлмаганлари учун эмас, ожиз бўлганлари учун. Ҳеч нарса қилиш келмайди-да аслида инсонларнинг қўлидан. Аллоҳ изн берсагина кимдир нимадир қила олади. Шунинг учун «Аллоҳим, бу муаммо, бу уқубат ва менинг ўртамга сени қўйдим. Сен борсан» дедим ва дарҳол хотиржам бўлдим.\nЎн дақиқача вақт ичида кичик суҳбат бўлди, қоғозлар тўлдирилди. Шу суҳбатнинг ўзидаёқ биринчи кириб келган одамларнинг асари ҳам қолмаганди – муомалалари ўзгарди. Қўшниларимга ҳам раҳмат айтишим керак...\n– Қўшнилар қандай муносабат билдиришди?\n– Бундай ваҳимали ҳолатда кимдир олиб кетилса, қўшнилар қочиб кетса керак, деб ўйлар эдим. Лекин ундай эмас, акси бўлди. Ҳатто юқори қаватда ёши етмишдан ошган бир амаки бор эди, у ҳам қайғурибди. Қўшниларимиздан кимдир «Адвокат олиб келаман» деган, кимдир яна нимадир деган.\nБуларнинг ҳаммаси ҳозиргача мени қаттиқ тўлқинлантиряпти. «Мен бунга лойиқмасман, инсонларнинг бундай муҳаббатига лойиқ эмасман, аслида», дегим келади ич-ичимдан.\n– Қўлга олинганингиздан кейин 3 кун мобайнида Кучукчекмеже полиция идорасида ушлаб турилганингиз ва 14 декабр куни Истанбул иммиграция маъмурияти ҳузуридаги репатриация марказига топширилгансиз. Бу босқичларда жараён қандай кечди ва сизга нисбатан қандай муносабатда бўлинди?\n– Мени олиб чиқиб кетишгандан кейин, йўлдаёқ аллақачон уларнинг муносабати ўзгариб бўлганди. Дарҳол Covid тести топширишга олиб боришди. Маҳкамада уч кун ўша тестнинг жавоби чиқишини кутиб қолдим. Бу орада адвокатлар келишди.\nМенга нисбатан муносабатда нолийдиган ҳолат бўлди, деб айта олмайман. «Бир туки ҳам тўкилмади, чивин ҳам чақмади» дейишади-ку. Аммо руҳий азоб бўлмади, деб айта олмайман. Чунки, боя айтганингиздай, 38 ёшгача участкавойга ҳам бормаган инсон учун бу бир шок ҳолати бўлди. Бу ҳам узоққа чўзилгани йўқ, ўтиб кетди. Инсон кўникувчан-да.\n– Депортация марказидаги муҳит сизда қандай таассурот қодирди. У ерда ушлаб турилган инсонлар ҳақида нималар дея оласиз?\n– У ердагиларга раҳмат айтиш керак. «Ҳар қандай муаммони ечишга биринчи кундан уринамиз», дейишади. Психологлар бор, докторлар бор. Масалан, ҳар ҳафта таомларнинг сифати бўйича сўровномалар ўтказилиб туради. Яъни ташкилий томонлар, шароитларда муаммо йўқ. Лекин инсонларнинг руҳий ҳолатида барибир муаммо бор. Масалан, кимдир у ерга борган, оиласи ижарада қолган, уй эгалари эса уларни кўчага чиқариб қўйган. Уйсизлар, ҳужжатсизлар, ишсизлар, ногиронлар...\nМен ўзим бир алоҳида қаватда қолдим. Улар эса пастдаги қаватда. Улар билиб қолди менинг журналистлигимни. Ҳаммаси бир дардини, ҳикоясини айтади. Мен ҳам бажонидил эшитдим уларни. Балки, уларни эшитиш учун ҳам ўша ерда эдим...\n«Жараён ҳали давом этади»\n— Ҳам Ўзбекистон, ҳам Туркиядаги кенг жамоатчиликнинг, Ўзбекистон консуллигининг ҳаракатлари билан масала тез ҳал бўлди. Албатта, адвокатларимизга ҳам ташаккур.\nБу ишни охирига етказамиз. Нега ундай бўлганига аниқлик киритиш учун адвокатларимиз иншааллоҳ охиригача ишлашади. Жараён давом этади: қарши даъво очамиз. Келгусида исталган одам исталган вақтда бундай безовта қилинмаслиги учун.\nЧунки истаган одам истаган жойига олиб бориб қўйиб, ҳеч нарса бўлмагандек қўйиб юбора олишмайди. Йўқ, унақаси кетмайди. Биз албатта қарши даъво очамиз, сабабини сўраймиз.\nФуқаро давлат белгилаган қоидаларга бўйсуниб яшайди, бунинг эвазига давлат унинг тинчлиги, хавфсизлиги, ҳуқуқларини таъминлаш мажбуриятини олади. Иккала томоннинг ҳам ўз мажбуриятлари бор. Аммо сиз барчасини тўғри қилсангиз-у, давлат келиб сизнинг тинчингизни бузса, мен фуқаро сифатида давлат сўрайман: нега тинчимни буздинг? Сабабини тушунтир.\nМен бундай дея расмий йўл билан сўрайман, албатта. Адвокатлар орқали, ҳуқуқий йўл билан. Қарши даъво очилади. Бу ишни охирига етказамиз. Чунки мен ҳеч бир хато қилмадим, деб ҳисоблайман. Агар хато қилганимда, бугун сиз билан суҳбатлашиб ўтирмаган бўлардим.\nАбдукарим Мирзаевдан Ўзбекистон Ташқи ишлар вазирлигининг жараёндаги иштироки, Twitter'да ўтказилган кампания, унинг ўз мухлислари ҳақида қандай фикрда экани, телефонсиз ўтган бир ой, муваффақият сирлари, юрагига энг яқин ҳикояси, келгуси режалари ҳақида ҳам сўрадик.\nОтабек Тиллаев суҳбатлашди.\n12-01-2021, 18:48, Жамият\n5-01-2021, 20:47, Жамият\nТуркияда қамоққа олинган Абдукарим Мирзаевнинг депортация қилинмаслиги маълум бўлди\n22-12-2020, 07:00, Жамият\nБош прокуратура: Абдукарим Мирзаевнинг қўлга олинишида Ўзбекистоннинг алоқаси йўқ\n19-12-2020, 22:53, Жамият\n19-12-2020, 13:12, Жамият


Демонтаж пайтида ҳаракатланаётган транспорт воситасига реклама баннерлари туширилди\n09 Iyun 14:25 / Published in Ўзбекистон янгиликлари\nТошкентда реклама конструкциясини демонтаж қилиш пайтида у йулнинг устига, тўғридан-тўғри ҳаракатланаётган “Спарк” автомобилига ташланган.\n“Баcчаналиа Тошкентда реклама баннерлари бузилиши билан давом этмоқда. Афтидан, шаҳар ҳокимияти нима бўлишидан қатъий назар шаҳарни тозалашга қарор қилган. Бу ноқонуний жараён аччиқ охиригача давом этишини ҳамма аллақачон англаб этгандек туюлади, аммо бу шаҳарликлар ҳаётига хавф туғдирганда, сиз шаҳар маъмуриятидан кимдир умуман ва ҳамма нарсага аҳамият бермаслигини тушунасиз» — дея хабар берди маҳаллий оммавий ахборот воситаларидан бирида.\nҲодиса Чилонзор туманида, Мирзо Улуғбек метроси яқинида, Ғафур Ғулом боғи ёнида содир бўлган. Ижтимоий тармоқларда тарқалган видеода демонтаж жараёни хавфсизликнинг оддий стандартлари ва қоидаларига риоя қилмасдан қандай ўтаётгани кўрсатилган.\nЙиқилган баннер шунчаки ҳаракатланаётган «Спарк» га урилди, шунчаки бироз кўпроқ ва бу жиддий фожиани келтириб чиқариши мумкин эди. Ва агар у саёҳат қилса, масалан, йуловчилар билан бензинли автобус? Ҳокимлик ва ҳуқуқни муҳофаза қилиш идоралари ушбу ҳодисага ҳозирча ҳеч қандай изоҳ бермаган.\nЭслатиб ўтамиз, Тошкент ҳокими Жахонгир Ортиқхўжаев Тошкентдаги реклама тахталарини ноқонуний бузиб ташлаш масаласи ортидан журналистлардан «қочиб кетган».\nАввалроқ, “Ҳумо Медиа” агентлиги директори Савелй Соколов аллақачон реклама тахталарини демонтаж қилиш ваҳшийлик билан амалга оширилаётганини таъкидлаган, аммо расмийлар ушбу ҳаракатларни амалга оширишга рухсат берувчи ҳужжатларни тақдим этмадилар.\nTagged under: АВАРИЯ, АВТОМОБИЛ, демонтаж, РЕКЛАМА, реклама баннери, ТОШКЕНТ\nЎзбекистон миллий терма жамоаси йиғилмоқда


Қизим телевизор кўраётганида кўзини юмиб олади - 3 Июля 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2017 » Июль » 3 » Қизим телевизор кўраётганида кўзини юмиб олади\n– Қизим 9 ёшда. Телевизор томоша қилаётганида кўп аҳамият бераман, негадир кўзларини қисиб олади. Эркалик қилаяптимикан ё болаларча бирор одатдир дея бир – икки маротаба дакки бердим, аммо ҳалиям ўша – ўша. Кўзларни қисиб телевизор томоша қилиш кейинчалик кўриш қобилиятига таъсир қилмайдими?\nСурайё Эркинова, Самарқанд вилояти\n– Саволингиз мазмунидан, қизингизда кўз аккомодацион қобилияти бузилган. Сизга маслаҳатим, вақтни ўтказмай фарзандингизни кўз шифокорига олиб боринг. Кўриш қобилияти хиралашгани туфайли қизингиз кўзларини қисиб қарашга мажбур бўлаяпти ва бу одат эмас, балки касаллик бегисидир. Тиббий текширувлар ўтказилгач, кўриш қобилиятининг қай даражада ўзгарганига кўра, «минус» ли кўзойнак тақиш буюрилиши мумкин.\n"Қизим телевизор кўраётганида кўзини юмиб олади”\nКатегория: Foydali maslahatlar / Полезны советы | Ko'rganlar:: 159 | Добавил: www.BePuL.NeT | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0